text:
131Morago ga moo ga dirafala tse: Abesalomo morwa Dafita o ne a na le kgaitsadie yo montle, leina la gagwe e le Thamare; mme Amenone morwa Dafita a mo rata.
2Jaanong Amenone a tshwenyega, mo a bileng a lwala ka ntlha ya ga Thamare kgaitsadie. E bile Amenone a fitlhela go pala go mo dira sengwe, gonne e ne e le lekgarebe. 3Mme Amenone a bo a na le tsala, leina la yona e le Jonatabe morwa Šimea, mogoloa Dafita. Jonatabe e ne e le monna yo o botlhale thata.
4Ene a mmotsa a re: “Morwa kgosi, ke ka ntlha ya eng fa o tlhonya mo go kana moso mongwe le mongwe? A ga o ka ke wa mpolelela?” Amenone a mo araba a re: “Ke ka go re ke rata Thamare kgaitsadia Abesalomo morwa-rre.”
5Mme Jonatabe a mo raya a re: “Robala mo bolaong jwa gago, o itwatse, mme e re rraago a tla go go lekola, o mo ree o re: ‘A Thamare kgaitsadiake a tle, a njese, a baakanye dijo fa pele ga me gore ke lebe, ke jele mo diatleng tsa gagwe.’ ” 6Amenone a robala jalo, a itwatsa. Ya re kgosi e tla go mo lekola, Amenone a raya kgosi a re: “A Thamare kgaitsadiake a tle a bese dikuku tse di monate di le pedi fa pele ga me gore ke di jele mo diatleng tsa gagwe.”
7Ke fa Dafita a roma motho kwa ntlong go raya Thamare a re: “A ko o ye kwa ntlong ya ga Amenone kgaitsadio, o mo direle dijo.” 8Thamare a ya kwa ntlong ya ga Amenone kgaitsadie, ene a ntse a rapame, a feta a tsaya matlhabego, a duba bupe, a dira dikuku tse di monate fa pele ga gagwe, a ba a di besa. 9A tlhatlola pane, a di mo tsholela; mme a gana go ja. Jaanong Amenone a re: “A botlhe ba tswe, ba tloge fa go nna.” Ba tswa botlhe, ba mo tlogela. 10Jaanong Amenone a raya Thamare a re: “Tlisa dijo kwano mo kamoreng gore ke jele mo diatleng tsa gago.” Thamare a tsaya dikuku tse a di dirileng, a di isa mo kamoreng kwa go Amenone kgaitsadie. 11Mme ya re a di mo atametsa gore a je, Amenone a mo tshwara a mo raya a re: “Robala le nna, kgaitsadiaka!”
12Mme Thamare a mo raya a re: “Nnyaya, kgaitsadiaka, o se ka wa nkgatelela; gonne ga se mokgwa wa rona Baiseraele. O se ka wa dira bosilo jo bo ntseng jalo.
13Nka tla ka isa ditlhong tsa me kae? Le wena o ka nna jaaka lesilo mo Baiseraeleng. Bogolo bua le kgosi. Kana ga e kitla e go ganela ka nna.” 14Mme a se ka a utlwana nae; a mo gatelela, a mo tlotlolola, a mo robala.
15Ke fa Amenone a simolola go mo ila ka kilo e kgolo thata. E bile kilo e a mo ilang ka yona ya feta lorato lo o neng a mo ratile ka lone, mme Amenone a mo raya a re: “Tsoga, o tsamae!”
16Mme Thamare a mo raya a re: “Fa e le bosula jo bogolo joo jwa go nkoba, bo feta jo bongwe jo o bo dirileng mo go nna.” Mme a se ka a rata go mo reetsa. 17A ba a bitsa motlhanka wa gagwe, a mo raya a re: “Ntshetsa motho yo kwa ntle, o mo tlose fa go nna, o tswale setswalo a sena go tswa.” 18Thamare a bo a apere seaparo se seleele se se nang le mabogo, ka bomorwadia kgosi ba e leng makgarebe ba ne ba apara mesese e e jalo. Mme ya re motlhanka wa gagwe a sena go mo ntshetsa kwa ntle le go mo tswalela, 19Thamare a itshela molora mo tlhogong, a gagola seaparo se se nang le mabogo se a se apereng, a ithwala megono, a tsamaya a bokolela.
20Mme Abesalomo kgaitsadie a mmotsa a re: “A Amenone kgaitsadio o ne a nna nao? Mme jaanong, kgaitsadiaka, didimala, ke kgaitsadio. O se ka wa ela selo seo tlhoko.” Thamare a nna jalo mo ntlong ya ga Abesalomo kgaitsadie, a swetswe.
21Ya re kgosi Dafita a utlwa tsotlhe tseo, a tuka bogale thata. Mme a se ka a utlwisa mowa wa ga Amenone morwawe botlhoko, gonne o ne a mo rata, ka e le morwawe yo mogolo. 22Mme Abesalomo a se ka a bua sepe le Amenone, le fa e le tse di bosula gongwe tse di molemo, ka Abesalomo a ne a tlhoa Amenone ka ntlha ya tiro ya gagwe ya go gatelela Thamare kgaitsadie.
23E rile dinyaga di le pedi di sena go feta, Abesalomo a dira letsema la go beola dinku kwa Baale-Hasore yo o bapileng le Eferaime; a ba a laletsa bana botlhe ba kgosi. 24A ba a ya kwa kgosing, a ya a re: “A ko o bone, motlhanka wa gago o na le babeodi ba dinku. Ka thapelo, a kgosi le batlhanka ba yona ba ye le motlhanka wa gago.”
25Mme kgosi ya fetola Abesalomo ya re: “Nnyaya tlhe morwaaka, a re se ka ra ya rotlhe gore re se go imele.” Mme a e rapela thata, fela ya se ka ya rata go tsamaya, mme ya mo tsamaisa sentle.
26Ke fa Abesalomo a re: “Fa go sa nne jalo, ka thapelo a Amenone mogolole a ye le rona.” Mme kgosi ya mo fetola ya re: “A eleng le lona?” 27Fela ya re Abesalomo a e rapela thata, ya laela Amenone le bana botlhe ba kgosi go ya nae. Mme Abesalomo a dira moletlo o o tshwanang le moletlo wa kgosi. 28Mme Abesalomo o ne a laetse batlhanka ba gagwe a re: “Lo tle lo ele tlhoko, fa Amenone a sena go tlhapelwa, ke tla lo raya ke re: ‘Itayang Amenone!’ Foo lo mmolae! Lo se boife! Kana ke nna ke lo laetseng jalo. Tiang lo nne pelokgale.”
29Batlhanka ba ga Abesalomo ba direla Amenone jaaka Abesalomo a ba laetse. Ke fa bana botlhe ba kgosi ba nanoga, ba palama meboulwe ya bone, ba tshaba.
30Ya re ba le mo tseleng, mokgosi wa fitlha kwa go Dafita ga twe: “Abesalomo o bolaile bana botlhe ba kgosi. Ga go a sala ope wa bone.” 31Foo kgosi ya nanoga ya ikgagola diaparo, ya namalala fa fatshe; le batlhanka botlhe ba yona ba ba emeng fa go yona ba ikgagola diaparo. 32Ke fa Jonatabe morwa Šimea, mogoloa Dafita a simolola go bua a re: “A morena wa me a se gopole gore go bolailwe makau otlhe, e bong bomorwa kgosi; gonne go sule Amenone a le esi fela. Kana mo sefatlhegong sa ga Abesalomo go ne go bonala pusoloso go tloga ka letsatsi le Amenone a gateletseng Thamare kgaitsadie ka lone. 33Jaanong he, a kgosi morena wa me a se gopole gore go sule bomorwa kgosi botlhe. Nnyaya, go sule Amenone a le esi fela.”
34Mme Abesalomo a tshaba. Jaanong ya re lekau le e leng motlhodi le tsholetsa matlho le leba, la bona batho ba bantsi ba tsamaya ba tlhaga ka tsela e e fa morago ga lone fa thoko ga thaba. 35Ke fa Jonatabe a raya kgosi a re: “Bona, bomorwa kgosi ba e tla. Go ntse jaaka motlhanka wa gago a buile.” 36Mme ya re a sena go bua jalo, ba bona bomorwa kgosi ba tla, ba tlhatlosa mantswe, ba lela; kgosi le yona le batlhanka botlhe ba lela ka selelo se segolo thata.
37Abesalomo ene o ne a tshabile, a ile kwa go Thalemai morwa Amihure, kgosi ya Kesure. Mme Dafita a hutsafalela morwawe ka malatsi otlhe ao.
14:23
38Ya re Abesalomo a sena go tshabela kwa Kesure, a nna teng dinyaga di le tharo. 39Mme mowa wa kgosi Dafita wa tlhologelelwa thata go ya kwa go Abesalomo; gonne o ne a khutlile go hutsafalela Amenone jaaka a sule.


c: text/html

text: 1 Buka e e buang ka botshelo jwa* ga Jesu Keresete,* morwa Dafide,+ morwa Aborahame:+2 Aborahame o ne a nna rraagwe Isake;+Isake o ne a nna rraagwe Jakobe;+Jakobe o ne a nna rraagwe Juda+ le bomorwarraagwe;3 Juda o ne a nna rraagwe Perese le Sera+ ka Tamare;Perese o ne a nna rraagwe Heserone;+Heserone o ne a nna rraagwe Rame;+4 Rame o ne a nna rraagwe Aminadabe;Aminadabe o ne a nna rraagwe Nashone;+Nashone o ne a nna rraagwe Salamone;5 Salamone o ne a nna rraagwe Boase ka Rahabe;+Boase o ne a nna rraagwe Obede ka Ruthe;+Obede o ne a nna rraagwe Jese;+6 Jese o ne a nna rraagwe Kgosi Dafide.+Dafide o ne a nna rraagwe Solomone+ ka mosadi wa ga Uria;7 Solomone o ne a nna rraagwe Rehoboame;+Rehoboame o ne a nna rraagwe Abija;Abija o ne a nna rraagwe Asa;+8 Asa o ne a nna rraagwe Jehoshafate;+Jehoshafate o ne a nna rraagwe Jehorame;+Jehorame o ne a nna rraagwe Usia;9 Usia o ne a nna rraagwe Jothame;+Jothame o ne a nna rraagwe Ahase;+Ahase o ne a nna rraagwe Hesekia;+10 Hesekia o ne a nna rraagwe Manase;+Manase o ne a nna rraagwe Amone;+Amone o ne a nna rraagwe Josia;+11 Josia+ o ne a nna rraagwe Jekonia+ le bomorwarraagwe ka nako ya fa Bajuda ba ne ba isiwa botshwarwa kwa Babelona.+12 Fa ba le kwa Babelona, Jekonia o ne a nna rraagwe Shealatiele;Shealatiele o ne a nna rraagwe Serubabele;+13 Serubabele o ne a nna rraagwe Abiude;Abiude o ne a nna rraagwe Eliakime;Eliakime o ne a nna rraagwe Asore;14 Asore o ne a nna rraagwe Sadoke;Sadoke o ne a nna rraagwe Akime;Akime o ne a nna rraagwe Eliude;15 Eliude o ne a nna rraagwe Eliasare;Eliasare o ne a nna rraagwe Mathane;Mathane o ne a nna rraagwe Jakobe;16 Jakobe o ne a nna rraagwe Josefa monna wa ga Marea, yo o neng a tshola Jesu,+ yo o bidiwang Keresete.+17 Ka jalo, dikokomana tsotlhe go simologa ka Aborahame go fitlha ka Dafide e ne e le dikokomana di le 14; go simologa ka Dafide go fitlha ka nako ya fa Bajuda ba ne ba isiwa botshwarwa kwa Babelona e ne e le dikokomana di le 14; go simologa ka nako ya fa ba ne ba isiwa botshwarwa kwa Babelona go fitlha ka nako ya ga Keresete e ne e le dikokomana di le 14.18 Seno ke se se diragetseng pele Jesu Keresete a tsholwa: Mo nakong ya fa mmaagwe e bong Marea a ne a solofeditswe lenyalo ke Josefa, moya o o boitshepo*+ o ne wa dira gore a ime pele ga ba nyalana.19 Le fa go ntse jalo, e re ka monna wa gagwe e bong Josefa a ne a siame e bile a sa batle go mo tlhabisa ditlhong, o ne a ikaelela go mo tlhala mo sephiring.+20 Mme gone, fa a sena go akanya thata ka dilo tseno, moengele wa ga Jehofa* o ne a iponatsa kwa go ene mo torong a re: “Josefa, morwa Dafide, o se ka wa tshaba go isa mosadi wa gago e bong Marea kwa gae, ka gonne moya o o boitshepo ke one o dirileng gore a ime.+21 Mosadi yono o tla tshola ngwana wa mosimane, mme wena o mmitse Jesu,*+ ka gonne o tla golola batho ba gagabo mo maleong a bone.”+22 Tota dilo tseno tsotlhe di ne tsa diragala e le go diragatsa se Jehofa* a neng a se buile ka moporofeti wa gagwe, a re:23 “Kgarebane e tla ima mme e tla tshola ngwana wa mosimane, mme ba tla mmitsa Imanuele.”+ Leina leno fa le ranolwa le kaya, “Modimo O na Le Rona.”+24 Foo Josefa o ne a tsoga mo borokong mme a dira jaaka moengele wa ga Jehofa* a mo laetse, mme o ne a isa mosadi wa gagwe kwa gae.25 Le fa go ntse jalo, ga a ka a tlhakanela dikobo le ene go fitlha a tshola ngwana yoo wa mosimane,+ mme o ne a mmitsa Jesu.+

robotstxt: allowed

filter: keep


text:
Sephuthelo sa Puo sa Segokanyi sa Windows 8.1 (LIP) se tlamela ka Segokanyi sa Modirisi se se ranotsweng karolwana mo dikarolong tse di dirisitsweng thata tsa Windows 8.1.
Note:There are multiple files available for this download.Once you click on the "Download" button, you will be prompted to select the files you need.
LIP_tn-ZA-32bit.mlc
LIP_tn-ZA-64bit.mlc
Sephuthego sa Segokaganyi sa Puo sa Windows (LIP) se tlamela ka mofuta o o ranotsweng go sekae wa mafelo a a dirisitsweng thata a Windows. Morago ga go tsenya LIP, sekwalwa mo dikaeding, mabokosopuisano, dimenu, le ditlhogo tsa Thuso le Tshegetso di tla bontshiwa ka puo ya LIP. Mokwalo o o sa ranolwang e tla nna wa puo e Windows 8.1 e theilweng mo go yone. Ka sekai, fa o rekile mofuta wa Sepanishe wa Windows 8.1, o bo o tsenya LIP ya Sekatalane, mokwalo mongwe o tla tlhagelela ka Sepanishe. O ka tsenya go feta LIP e le nngwe mo puong e le nngwe ya motheo. Di-LIP tsa Windows di ka tsenngwa mo mefuteng yotlhe ya Windows 8.1.
Tsamaiso ya Tiragatso e e nang le Tshegetso:
Windows 8.1
- Malebana le Ditlhokafalo tsa Thulaganyo, tobetsa fano
- Malebana le Ditaelo tsa Tsenyo ntlha, tobetsa fano
- Tobetsa konopo ya Laisilola mo tsebeng eno go simolola go laisolola, kgotsa tlhopha puo e e farologaneng mo lenaaneng la tsharologelotlase.
- Dira sengwe sa tse di latelang:
- Go simolola tsenyo ka gangwe, tobetsa Tsamaisa.
- Go boloka selo se o se laiselolang mo khomputareng ya gago gore o se tsenye moragonyana, tobetsa Boloka
- Malebana le Ditaelo tsa Morago ga Tsenyo, tobetsa fano
- Malebana le Dikgang tse di Itsegeng, tobetsa fano


text:
Ba Gokagantswe ka Internet mo Lefatsheng Lotlhe
Ka Matlhatso, Diphalane 5, 2013, batho ba le 257 294 mo mafatsheng a le 21 ba ne ba nna gone ka sebele kgotsa ba gokagantswe ka Internet kwa pokanong ya bo129 ya ngwaga le ngwaga ya Watch Tower Bible and Tract Society of Pennsylvania. Moragonyana mo mafelobekeng ao, Basupi ba bangwe ba ne ba leba thulaganyo eno e e rekotilweng. Palogotlhe ya ba ba nnileng gone e ne ya nna 1 413 676 mo mafatsheng a le 31. Pokano eno ya ngwaga e ne e feta epe e Basupi ba ga Jehofa ba kileng ba e tshwara, tota le go feta pokano e e kgethegileng e mo go yone go neng go na le batho ba le 1 327 704, e e neng e tshwerwe kwa Mexico le Amerika Bogare ka Moranang 28, 2013.
Fa e sa le ka bo1920, Basupi ba ga Jehofa ba ntse ba gasa dikopano tsa bone mo lefatsheng lotlhe ba dirisa founo le radio. Mo motlheng ono, thekenoloji ya Internet e letla batho, tota le ba ba kwa mafelong a a kgakalakgakala, go utlwa le go bona ditiragalo ka nako e di diragalang ka yone kgotsa moragonyana. William, yo e leng Mosupi wa ga Jehofa kwa United States, o ne a ya kopanong kwa Richmond, Virginia, ka 1942 mme a reetsa thulaganyo ka founo. Fa a bapisa seno le pokano ya monongwaga, a re: “O solegelwa molemo le go feta fa o kgona go bona thulaganyo. Ruri seno se ka se bapisiwe le sepe.”
Maloko a diofisi tsa makala di le mmalwa tsa Basupi ba ga Jehofa a feditse sebaka se se fetang ngwaga a rulaganya kafa go gokaganngwa ka Internet go tla berekang ka gone. Mo mafelobekeng a go neng go tla gasiwa ka Internet, ba setegeniki ba ne ba tlhokometse thulaganyo ba le mo lefelong le go gasiwang go tswa mo go lone (control center) kwa Brooklyn, New York, ka e ne e bontshiwa mo mafelong a a nang le dinako di le 15 tse di farologaneng. Ryan, yo o neng a thusa go rulaganya le go tlhokomela thulaganyo, o ne a re, “Re ne re sa robale, mme fa re akanya ka palo ya batho ba ba neng ba solegelwa molemo ke thulaganyo eno, seo se ne se itumedisa.”


text:
- Not important at all
- Slightly important
- Moderately important
- Decidedly important
- Non-negotiable
In His Own Words
About Him
ke mosimane wa dingwaga tse 33. ke badile standard 7. ke na le kompone e e agang le go dira ditsela. dikgomo le didiba tse pedi. fela ga ke a huma mme ke bothale fela thata. gongwe mongwe o ka re ke yone khumo yame. kealeboga.
About His Ideal Match
ke bata mosadi yo o bothale, e bile a le setswerere. a le maitseo, a rata batho e bile a itse go thokomela monna. o tshwanetse a bo a ka kgona go emela sepe se se tang mo botshelong. le gale e se mo go dirwang ka bomo!
What His Friends Say
spekepeke hasn't asked any friends to write a recommendation yet.


text:
Welcome to Setswana.co.za
Poetry/Dipoko
Batlhaping boo RraMaidi
Re tota re le Batlhaping,
Batlhaping ba oorraMaidi,
Re Batlhaping ba kgotla ya oorraMaidi,
Re tlogola kgotleng ya oorraMankurwane.
Re bana ba ga Maidi-a-kgatsele,
Ba go tlhapa ka lobese,
Ba iphorola ka tlhoa metsi a le teng.
Ga re Batlhaping ba ntete foo,
Re nkgisana tshika le ba kgotla ya oorraMankurwane,
Re bana ba ga Mothibi le Maidi,
Beng ba noka e tshetlha.
Re batho ba go itimola mogote seka tlhapi,
Sekatlhapi e biloga metsing le re tserr!
Re Batlhaping ba ba mabela
Re itse o se re utlwele mebileng,
Ga re je tlhapi ga re majatlhapi,
Re ana tlhapi re Batlhaping
Sejatlhapi re se peteketsa jaaka majatlhapi.


text:
Ketapele
Lekwalo le le Tswang go Setlhopha se se Laolang
Go Bakaulengwe le Bokgaitsadi ba Rona ba ba Rategang:
Mo kgatisong ya January 1, 2008 ya makasine wa Tora ya Tebelo wa batho botlhe, go ne ga simolola motseletsele o mosha wa ditlhogo tse di kgatlhang tsa setlhogo se se reng, “Etsa Tumelo ya Bone.” Fa e sa le go tloga ka nako eo, morago ga dikgwedi dingwe le dingwe tse tharo go ne go gatisiwa setlhogo se sesha mo motseletseleng oo, gore re solegelwe molemo!
Babadi ba ile ba ikutlwa jang ka motseletsele oo? Fa mmadi mongwe a sena go bala setlhogo se se buang ka Maratha, o ne a kwala jaana: “Ke ne ka tshega fa ke ntse ke se bala ka gonne ke tshwana kgo le ene—ka metlha ke rata gore baeng ba me ba ikutlwe ba amogelesegile, ka jalo seo se dira gore ke tshwarege thata mme ka dinako tse dingwe ke lebala le gore ke tshwanetse go nna fa fatshe gore ke itumelele botsalano le ditsala tsa me.” Mosha mongwe o ne a kwala ntlha eno e e kgatlhang ka pego ya ga Esethere: “Ke lemogile gore go motlhofo gore motho a rate diaparo le difeshene tsa bosheng ka tsela e e feteletseng. Gone re tshwanetse go ipaakanya sentle; le fa go ntse jalo, ga re batle go feteletsa dilo.” O ne a oketsa jaana: “Jehofa o amega ka gore re batho ba mofuta ofe ka fa teng.” Mme setlhogo se se buang ka moaposetoloi Petere se ne sa kgatlha kgaitsadi mongwe wa Mokeresete fela thata mo a neng a re: “Fa ke bala pego eo ke ne ke ipona ke le karolo ya se se diregang. E ne e kete ke koo! Ke ne ke kgona go bona ka leitlho la mogopolo sengwe le sengwe se se neng se direga!”
Babadi bano—le ba bangwe ba bantsi ba ba ileng ba kwala ba tlhalosa kafa ba anaanelang motseletsele ono ka gone—ba bontsha boammaaruri jwa mafoko ano a a sa bolong go kwalwa ke moaposetoloi Paulo: “Dilo tsotlhe tse di neng tsa kwalwa go sa le pele di ne tsa kwalelwa go re laya.” (Bar. 15:4) Ee, Jehofa o dirile gore dipego tseno di kwalwe mo Baebeleng gore a re rute dithuto dingwe tsa botlhokwa. Rotlhe fela, go sa kgathalesege gore re na le dingwaga di le kae re itse boammaaruri, re ka ithuta sengwe mo go tsone.
Re go kgothatsa ka lorato gore o bale buka eno ka bonako jo bo ka kgonegang. O e akaretse mo thulaganyong ya lona ya Kobamelo ya Lelapa—bana ba tla e rata! Fa e setse e ithutiwa mo Thutong ya Baebele ya Phuthego, tlhomamisa gore ga go beke epe e e fetang o sa ya dipokanong! E bale ka kelotlhoko, o se ka wa e tlodisa matlho fela. Dirisa leitlho la gago la mogopolo; nna karolo ya se se diregang. Leka go ikutlwa jaaka batho ba go buiwang ka bone ba ne ba ikutlwa, o bone se ba neng ba se bona. Bapisa tsela e ba ileng ba itshwara ka yone fa ba diragalelwa ke sengwe le tsela e wena o ka bong o itshwere ka yone.
Ke boitumelo jo bogolo tota go bo rotlhe re tla nna le kgatiso eno. E kete e ka go solegela molemo, wena le ba lelapa la gago. Re lo rata ka lorato lo logolo e bile re lo eleletsa tsotlhe tse di molemo,
Setlhopha se se Laolang sa Basupi ba ga Jehofa


text:
Nko
Nko ke karolo nngwe ya mmele mo ditshiding tse di na le lerapo la mokwatla e e dirisiwa go sireletsa mesima ya phefo, e letelelang phefo go tsena le go tswa mo ga makgwafo, go thatswa phefo e dirisanya le molomo. Fa morago ga nko go na le nama e gokeletsweng mo nkong e diphatlhana tsa phefo. Fa morago ga kgetsana ya phefo, phefo e feta mo mometsong, e bong e dirisiwa mo dirweng tsotlhe tsa mmele, e e salang e bo e dirisiwa mo makgwafong. Mo bathong, nko e fithelwa fa gare ga sefatlhego; mo ditshiding tse dinngwe e fa godimo ga molomo.
Kabakanyo ya phefo[paakanyo | edit source]
Nko e dirisiwa go lomaganya lefatshe le mmele wa motho ka go laola phefo e e tsenang mo mmeleng e bo e e thuthafatsa, le go ntsha metsi a mo phefong pele e ka tsena mo mmeleng jaaka go diragala mo dikameleng. Nko e na le moritshana mo teng ga yone, o o diriwang go kganela dilo tse di sa thokegeng go tsena mo teng.
Botlhale jwa ditaelo[paakanyo | edit source]
Nko e e metsi ya dintsa e dirisiwa go dupa tsela. Diphologolo di dirisa dirwe tsa mmele tse di amogelwa bo tsididi, kwa nko e leng tsididi teng ke gone ko di go dirisang go lemoga tsela e monko o tswang teng.
Kago ya mekgwa ya go hema phefo[paakanyo | edit source]
Mo ditshiding tsa metsi le dithapi tse di na le makgwafo, diphatlhana tsa phefo, di bulega go nna dikgetsana tse di bulegelang mo godimo ga molomo. Dikgetsana tse di dirisa serwe se se dirisiwang go hema phefo e bong dibokwana tsa nko e bo di dirisa dinama tse di lepeletseng tse gaufi le tsone. ko nteng ga dipopego tse di thwanang le ditshidi tsa metsi, thapi e e na le makgwafo,gape ga e dirise nko ya yone go hema, ka gore di hema ka molomo ya tsone. Ditshidi tsa metsi di nale serwe se dirisiwang go dupa, go na le dikoloti, mo ke kgetsi fela, fa e se mo ditshiding tse di rileng tsa metsi fela ,e dirasanya mmogo le dirwe tse di fithelwang mo nkong.[1]
Nko ya sika la dikwena e tona go feta ya diphologolo tse dingwe gape e fithelwa ko teng teng fa godimo ga legano. Dikwena tsone di na le nko e e telele thata go di feta, e e thusang phologolo fo hema fa e tibile ko tlase ga metsi. Nko ya sika la kwena e kgaogantswe gararo: bontle jwa yone phata ya konokono ya phefo . Dirwe tse di dirisiwa go oketsa go tsiboga ga mmele. Serwe se se dupang se agilwe sentle mo dinogeng le dikgathotsing, mo eleng gore ga di sa thole di amana gope le nko, di bulega fela fa godimo ga molomo. Serwe se se nnye mo dikhudung, mo e leng gore se tselela fela se tshwaraganye le nko, gape ga seyo mmo dikweneng tse di godileng thata.[1]
Dinonyane di nale nko e e tshwanang le ya sika la dikwena, nko ya teng e bopilwe fa godimo ga molomo wa yone. E ntswa di sa kgone go nka sentle, ntlwana ya phefo e nnyee, le fa e sena dikalo tse tharo, kago ya teng e e thata e tshwanang le ya diphologolotse di tsholang bana. Mo dinonyane ka bontsi, jaaka maphoi le merubisi, nko e sireditswe ke lonaka le le thata. Serwe se se dupang mo dinonyaneng o fithela se le teng se sa felela kana se seyo gothelele, go ya ka mefuta ya dinonyane.[1]
Mo diphologolong di le di ntsi di na le nko e tona, e tsaya bophara jwa legatla lotlhe. Mo dithopeng tse dingqwe jaakaditshwene kgotsa di kgabo, mmantlhwane, and diphologolo tsa lewatle, nko e nnyenyefaditswe, gape diphologolo tse ga di kgone go dupa sentle. Nko ya diphologolo tse di tsalang bane e okeditswe, ka kago ya tlatso e ntsha bodilo jwa meno kwa godimo, go e dira bontlha bongwe jwa nko go tlogela bodilo jwa tlatso go nna fa godimo ga legano. Nko e e godisitsweng e e, e na le marapo a mararo a mo nkong a tswakatswakane go dira selo se se itsopileng, se thusa go thuthafatsa phefo pele e goroga ko makgwafong. Go bulega mo le gone go goroga ko marapo a legata, a dira phatha tsa phefo tse di bitswang kgetsi tsa phefo.[1]
Mo diphologolong tsa lewatles, nko e fokoditswe go nna mola wa nko, e e fudugetseng fa godimo ga thogo, e ntsa pobego ya mmele le go kgona go hema ko tlase ga metsi. Nko ya tlou yone e bopegile jaaka, serwe se se maaula se se leele, se se bidiwang pogo.
Serwe se se dupang sa diphologolo tse di tsalang bana se tshwana le sa sika lo kwena. Mo diphologolong ka bontsi, se fithelwa mo bodilong jwa phatha e e tletseng phefo wa , o o bulegelang mo leganong, o dirisa diso tse mo dithaeng go feta ka bodilo jwa tlatso, mme o bolege sentlentle nkong. Mme fela se se lathegile mo bo mmanthwane le mo ditshweneng, le batho tota.[1]
Mo dithaping[paakanyo | edit source]
Thapi e na le go dupa mo bokoa, mo e leng gore ga gana mosola mo metsi a di tshelelang mo go one. Di na le nko mme, ntswa, e sa tshwane le tsa dikoloti, ga e na kgolagana le legano le fa e le go diriswa mo hemeng phefo. Mme le fa ntwa go ntse jaalo, e na le dikgwamanyana fa morago ga mola wa nko mo lethakoreng le le fa pele la thogo. Mo nakong tse dintsi mola ona o kgaogangwa ke nama e e tsopileng ga bedi, go letelela metsi go feta ka nko ka lethakore le lengwe go tswa ka le lengwe.[1]
Dikgwamana tse di bapile le nama e fithelwang mo nkong gape gantsi di na le go itsopa mo teng, go oketsa lefelo la bodilo. Mo di dithaengs,dikgwamana tse di tsenelela mo di phatha tse di mo marapong a thogo tse di tlaleletsang jaaka marapo a meno, fa mothaping e e senang marapos, di dira diphatanya tse di dikologang. Fa dintshwantsangwa le di koloti, phatha e e tletseng phefo ya dithapi ga e na mamina-a a na le ditshidi, ka gore ke matute a tholego.[1]
Mo ditshiding tse di na le lerapo la mokgwatla, the thapi tse di senang marapo a dithaa le thapi e e nnang mo boteng jwa lewatle, go na le mola wa nko o le mongwe le kgesi e e dirisiwang go phepafatsa phefo. Ke nnete gore phatha e e tetseng phefo le yone e bulegela mo matute a kwa tlase ga bo boko. Se ga se thokege mme, setshidi se se na le lerapo la mokwatla, se se sa leng se le teng ko tshimologong. Sekai ke ditswa mmung tsa thapi tse di nale le mela ya nko tse pedi, gape ke nngwe ya ditshidi tsa ntlha.[1]
O ka tsibogela[paakanyo | edit source]
- Nko ya motho
- Borogo jwa phtha e tona e e na le phefo
- bodilo jo bo metsi jwa lefatshe le se nang sepe mo moleng wa nko mo diphologolong tse dintsi, ae seyo mo di tshidi tsa maoto a mabedi jaaka motho.
Tse di lateng ketse di dirisitsweng go batla kitso ee kwadilweng fa[paakanyo | edit source]
Dikgoge tsa kwa ntle[paakanyo | edit source]
- Media related to nose at Wikimedia Commons


text: 7 Morago ga dilo tseno, ka nako ya puso ya ga Kgosi Aretaserese+ wa Peresia, Esera*+ o ne a boa. Esera e ne e le morwa Seraia,+ morwa Asaria, morwa Hilekia,+2 morwa Shalume, morwa Sadoke, morwa Ahitube,3 morwa Amaria, morwa Asaria,+ morwa Meraiothe,4 morwa Serahia, morwa Usi, morwa Buki,5 morwa Abishua, morwa Finease,+ morwa Eliasare,+ morwa Arone+ yo e neng e le moperesiti yo mogolo.6 Esera o ne a tla a tswa kwa Babelona. E ne e le mokwalolodi* yo o neng a itse* Molao wa ga Moshe+ fela thata, o Jehofa, Modimo wa Iseraele a neng a o neile batho ba gagwe. Kgosi e ne ya mo naya sengwe le sengwe se a neng a se kopa ka gonne Jehofa, Modimo wa gagwe o ne a mo thusa.7 Bangwe ba Baiseraele, baperesiti, Balefi,+ baopedi,+ badisa ba dikgoro+ le batlhanka ba ba direlang mo tempeleng*+ ba ne ba tsamaya le Esera kwa Jerusalema mo ngwageng wa bosupa wa ga Kgosi Aretaserese.8 Mme Esera o ne a goroga mo Jerusalema mo kgweding ya botlhano, mo ngwageng wa bosupa wa kgosi eo.9 O ne a simolola loeto lwa go tswa kwa Babelona mo letsatsing la ntlha la kgwedi ya ntlha, mme o ne a goroga mo Jerusalema mo letsatsing la ntlha la kgwedi ya botlhano, ka gonne Modimo wa gagwe o ne a mo eme nôkeng.+10 Esera o ne a baakantse pelo ya gagwe* gore o tla ithuta Molao wa ga Jehofa a bo a o diragatsa,+ le gore o tla ruta melawana le dikatlholo tsa one mo Iseraele.+11 Eno ke khopi ya lekwalo le Kgosi Aretaserese a neng a le naya Esera yo e neng e le moperesiti e bile e le mokwalolodi,* mankge wa thuto* ya ditaelo le melawana e Jehofa a neng a e neile Baiseraele:12 * “Nna Aretaserese,+ kgosi ya dikgosi, ke kwalela moperesiti Esera yo e leng mokwalolodi* wa Molao wa Modimo wa magodimo jaana: E kete o ka nna le kagiso. Mme jaanong13 ke ntshitse taelo ya gore mongwe le mongwe yo o mo bogosing jwa me wa Baiseraele, le baperesiti ba bone le Balefi ba ba batlang go tsamaya le wena kwa Jerusalema ba tsamaye.+14 Gonne kgosi le bagakolodi ba yone ba le supa ba go roma gore o ye go batlisisa gore a Molao wa Modimo wa gago, o o mo seatleng sa gago, o a diragadiwa kwa Juda le kwa Jerusalema,15 le gore o tseye selefera le gauta tse kgosi le bagakolodi ba yone ba di ntshitseng ka go rata ba di ntshetsa Modimo wa Iseraele, yo o nnang kwa Jerusalema,16 le selefera yotlhe le gauta tse o di amogelang* mo porofenseng yotlhe* ya Babelona, mmogo le mpho e batho le baperesiti ba e ntshetsang ntlo ya Modimo wa bone ka go rata, e e kwa Jerusalema.+17 Mme o se ka wa senya nako, o dirise madi ano go reka dipoo,+ diphelefu,+ dikwanyana,+ mmogo le ditlhabelo tsa tsone tsa dijo tsa ditlhaka+ le ditlhabelo tsa tsone tsa senô+ mme o di ntshe setlhabelo mo sebesong sa ntlo ya Modimo wa lona kwa Jerusalema.18 “Mme sepe fela se wena le bomorwarrago lo bonang se le molemo mo go lona, lo ka nna lwa se dira lo dirisa selefera le gauta e e setseng, go dumalana le thato ya Modimo wa lona.19 Mme dijana tsotlhe tse o di newang tse di dirisediwang tirelo ya ntlo ya Modimo wa gago, o di ise kwa Jerusalema fa pele ga Modimo.+20 Mme dilo tse dingwe tsotlhe tse di tlhokegang tsa ntlo ya Modimo wa gago tse o tshwanetseng go di ntsha, o tla di ntsha go tswa mo bobolokelamatlotlong jwa kgosi.+21 “Nna Kgosi Aretaserese, ke ntshitse taelo e e yang kwa babolokamatlotlong botlhe ba ba kwa kgaolong e e Ka Kwa ga Noka,* gore sengwe le sengwe se moperesiti Esera+ yo e leng mokwalolodi* wa Molao wa Modimo wa magodimo a se kopang mo go lona, se dirwe ka bonako,22 go fitlha go ditalenta* tsa selefera di le 100, dikilogerama di le 16 000* tsa korong, dilitara di le 2 200* tsa beine+ le dilitara di le 2 200 tsa leokwane,+ le letswai+ le le se nang selekanyo.23 A sengwe le sengwe se Modimo wa magodimo a se laelang se direlwe ntlo ya Modimo wa magodimo ka tlhoafalo,+ gore bogale bo se ka jwa tlela batho ba kgosi e ba busang le bomorwaayone.+24 Mme mo godimo ga moo, lo itsisiwe gore ga go a letlelelwa gore baperesiti, Balefi, baopedi,+ balebedi ba dikgoro, batlhanka ba ba direlang mo tempeleng,*+ le badiri ba mo ntlong eno ya Modimo, ba duedisiwe lekgetho, sehuba*+ kgotsa lekgetho la tsela.25 “Mme wena, Esera, go ya ka botlhale jo Modimo wa gago a go neileng jone,* tlhoma bomagiseterata le baatlhodi gore ba atlhole batho botlhe ba ba kwa kgaolong e e Ka Kwa ga Noka, e leng botlhe ba ba itseng melao ya Modimo wa gago; mme ope fela yo o sa e itseng, o tshwanetse go mo e ruta.+26 Mme ope fela yo o sa ikobeleng Molao wa Modimo wa gago le molao wa kgosi o tshwanetse go atlholwa ntle le go senya nako, a ka tswa a atlholelwa loso, go lelekwa mo nageng, go duedisiwa madi kgotsa go tsenngwa mo kgolegelong.”27 E kete Jehofa, Modimo wa borraaronamogolo a ka bakwa, yo o tlhotlheleditseng kgosi gore e kgabise ntlo ya ga Jehofa e e kwa Jerusalema!+28 Mme o mpontshitse lorato lo lo sa kgaotseng fa pele ga kgosi+ le bagakolodi ba yone+ le dikgosana tsotlhe tse di maatla tsa kgosi. Ka jalo, ke ne ka nna pelokgale* ka gonne Jehofa, Modimo wa me o ne a nthusa, mme ke ne ka phutha banna ba ba eteletseng pele* mo Iseraele gore ba tsamaye le nna.


text:
A Modimo o Bona Dilo Tse di go Diragalelang?
SE RE SE ITHUTANG MO DILONG TSE MODIMO A DI BOPILENG
Metsotso ya ntlha fela fa ngwana a sena go tsholwa e botlhokwa thata. Goreng re rialo? Ka gonne fa motsadi a bontsha ngwana lorato ka nako eo, seo se thusa gore ngwana a kgone go gola sentle. *
Ke eng se se dirang gore mmê a rate losea lwa gagwe? Mo The Journal of Perinatal Education, Porofesa Jeannette Crenshaw a re go na le khemikale e e bidiwang oxytocin mo mmeleng, e e oketsegang fa mosadi a sena go belega mme khemikale eno “e dira gore mmê a rate ngwana wa gagwe thata fa a ntse a mo tshwere, a mo lebile e bile a mo anyisa.” Gape go na le khemikale e nngwe e e “thusang motsadi gore a tsiboge fa losea lo tlhoka sengwe” mme le yone e dira gore a lo rate thata. Goreng seo se direga?
Mmopi wa rona yo o lorato e bong Jehofa Modimo * ke ene a dirileng gore mmê a ikutlwe jalo ka ngwana wa gagwe. Kgosi Dafide a re Modimo ke ene a mo ‘ntshitseng mo sebopelong’ sa ga mmaagwe le go dira gore a ikutlwe a sireletsegile fa a le mo diatleng tsa ga mmaagwe. Dafide o ile a rapela a re: “Ke latlhetswe kwa go wena ke tswa mo sebopelong; O ntse o le Modimo wa me go tswa sebopelong sa ga mmè.”—Pesalema 22:9, 10.
AKANYA KA SENO: Fa e le gore Modimo o dirile khemikale e e dirang gore mmê a rate losea lwa gagwe le go le tlhokomela, a ga go utlwale go dumela gore Modimo o a re kgathalela?—Ditiro 17:29.
BAEBELE E RE RUTA GORE MODIMO O A RE KGATHALELA
Jesu Keresete o itse Mmopi wa rona go re gaisa, ke ka moo a ileng a re: “A dithaga tse pedi ga di rekisiwe ka ledi la tshipi la tlhwatlhwa e e kwa tlase? Le fa go ntse jalo ga go le fa e le nngwe ya tsone e e tla welang fa fatshe kwantle ga kitso ya ga Rraalona. Mme meriri ya ditlhogo tsa lona e badilwe yotlhe. Jalo se boifeng: lo botlhokwa go feta dithaga tse dintsi.”—Mathaio 10:29-31.
Bontsi jwa rona ga re na sepe le dinonyane, tota le fa re ka kopana le nngwe ya tsone e wetse fa fatshe, ga re utlwe botlhoko go le kalo. Mme Rraarona yo o kwa legodimong ene o bona nngwe le nngwe ya tsone! Le fa dinonyane tseno di ka tswa di le dintsi jang, Modimo ga a di tseye di le botlhokwa thata go gaisa batho. Ntlha ya botlhokwa fano ke gore, ga o a tshwanela go akanya gore Modimo ga a na sepe le wena. Nnete ke gore Modimo o a go rata!
Modimo o a re kgathalela e bile o a re rata
Baebele ya re
“Matlho a ga Jehofa a mo lefelong lengwe le lengwe, a nna a lebeletse ba ba bosula le ba ba molemo.”—DIANE 15:3.
“Matlho a ga Jehofa a mo basiaming, le ditsebe tsa gagwe di ntlheng ya go goa ga bone ba kopa thuso.”—PESALEMA 34:15.
“Ke tla ipela ke bo ke itumela mo bopelonoming jwa gago jwa lorato, ka gore o bone pogisego ya me; o itsile matshwenyego a moya wa me.”—PESALEMA 31:7.
“KE NE KE TSAYA GORE JEHOFA GA A NTHATE”
A botshelo jwa rona bo ka fetoga ka tsela nngwe fa re itse gore Modimo o a re rata, o a re kgathalela le gore o bona sengwe le sengwe se se re diragalelang? Ee bo ka fetoga. Seo re se bona mo go se se ileng sa diragalela Hannah * wa kwa Engelane, a re:
“Ke ne ke tlhola ke tsaya gore Jehofa ga a nthate le gore ga a arabe dithapelo tsa me. Ke ne ke ithaya ke re seo se dirwa ke gore ga ke na tumelo. E ne e kete Modimo o a nkwatlhaya kgotsa o a intlhokomolosa ka gonne ke se botlhokwa. Ke ne ke tsaya gore Modimo ga a nkgathalele.”
Gone jaanong Hannah ga a tlhole a ikutlwa ka tsela eo. Ke eng se se fetogileng? A re: “Go ntsere lobaka go fetoga. Ke gopola nako nngwe mongwe a tlhalosa go tswa mo Baebeleng tsela e loso lwa ga Jesu lo re amang ka yone mme seo se ile sa dira gore ke lemoge gore Jehofa o a nthata. Fa ke bona dithapelo tsa me di arabiwa, ke ne ke tle ke lele ka gonne ke lemoga gore ruri Jehofa o a nthata. Go bala Baebele le go ya dipokanong kwa Holong ya Bogosi go nthusitse go ithuta ka Jehofa, go tlhaloganya botho jwa gagwe le go itse tsela e a ikutlwang ka yone ka rona. Gone jaanong ke kgona go bona gore Jehofa o a re rata le gore o ikemiseditse go re thusa ka dilo tse re di tlhokang.”
Hannah o opile kgomo lonaka. Mme gone o ka itse jang gore Modimo ga a kitla a go lebala le gore o tlhaloganya tsela e o ikutlwang ka yone? Tswelela o bala gore o bone karabo ya potso eno.
^ ser. 3 Go na le bolwetse jwa tlhaloganyo jo bo tshwarang basadi bangwe ba ba sa tswang go belega. Bolwetse jono bo dira gore go nne thata gore bommê ba rate masea a bone. Basadi ba ba tshwerweng ke bolwetse joo ga ba a tshwanela go ipona molato. Go ya ka mokgatlho wa kwa Amerika o o dirang ka malwetse a tlhaloganyo, bolwetse jono “bo ka tswa bo bakwa ke dilo dingwe tse di mo mmeleng kgotsa tsela e motho a ikutlwang ka yone . . . mme e seng dilo tse motsadi a di dirang kgotsa tse a sa di direng.” Fa o batla go itse mo go oketsegileng ka bolwetse jono, bala setlhogo se se reng “Understanding Postpartum Depression” mo makasineng wa Tsogang! ya Seesemane ya June 8, 2003.
^ ser. 5 Baebele ya re leina la Modimo ke Jehofa.—Pesalema 83:18.
^ ser. 15 Go na le maina mangwe a a fetotsweng.


text:
Boxfish
Leina
Boxfish (Ostraciidae)
Bogolo
Boxfish e ka fitlhelela go boleele jwa 60 cm.
Tshupo
Boxfish ga ena maphuka a pelvic mme e thuma ka go dirisa maphuka a pectoral. Molomo wa tsona o mnnye ebile o a felela. Popego ya makakapa a sebopego sa matlhakore a marataro a a kopanngwang mo logapeng lo lo tiileng lwa sebopego sa khutlonne, e apesa mebele ya tsona, mme e laolwa metsamao ya tsona. Di farologana ka mmala fela ka bontsi ke ya phêthêne ya lemêpê.
Kitso-kakaretso
Boxfish e wela mo lolapeng lwa Ostraciidae lo lo nang le ditlhopha dile 14 le mefuta ele 37. Setlhopha sengwe, se se bitswang Lactophyrus, se ntsha botlhole ka letlalo la sona. Ke bathumi ba ba bonya fela di thuma ka lobelo fa di tshogile kgotsa di le mo kotsing. Leina la yona la bonetetshi le kaya ‘logapa’ ka seGreek, mme ke tshika ya pufferfish le cowfish. Tse di santseng di gola di kgolokwe ka popego mme di mebalabala. Di beela mae mo lewatleng.
Phepô
Boxfish e iphepa ka crustaceans, sponges, sea squirts, soft corals, diboko le bolêlê.
Phasalalo
Di fitlhelwa mo mawatleng go ralala lefatshe a dithemphoritšhara tse di magareng le a kwa kgaolong ya tropic.


text:
121Jaanong Morena a raya Aborame a re: “Tloga o tswe mo lefatsheng la ga eno, o tlogele ba ga eno le lelapa la ga rraago, o ye kwa lefatsheng le ke tla le go bontshang.
Baheb. 11:8
2Ke tla go dira setšhaba se segolo, ke go tshegofatsa, ke tumisa leina la gago gore o nne tshegofatso.
Pes. 72:17
3“Ke tla tshegofatsa
ba ba go tshegofatsang,
ke hutsa ba ba go hutsang;
ditshika tsotlhe tsa lefatshe
di tla tshegofadiwa ka wena.”
Gen. 18:18
22:18
26:4
28:14
Dit. 3:25
Bagal. 3:8
4Ke fa Aborame a tloga jaaka Morena a mo laetse. Lote a ya nae. Ya re Aborame a huduga kwa Harane, a bo a le dinyaga di le 75. 5Aborame a tsaya Sarai, mosadi wa gagwe, le Lote, morwa monnawe, le dithuo tsa bone tse ba di bonyeng le makgoba a ba a rekileng kwa Harane. Ba huduga go ya kwa lefatsheng la Kanana, ba be ba fitlha kwa lefatsheng la Kanana. 6Aborame a ralala lefatshe leo go fitlha kwa felong ga Šegeme le kwa setlhareng sa motherebinthe sa boitseanape. Mo metlheng eo ga bo go le Bakanana mo lefatsheng leo. 7Ke fa Morena a iponatsa mo go Aborame a re: “Lefatshe le ke tla le naya ba losika lwa gago.” Jaanong Aborame a agela Morena yo o iponaditseng mo go ene aletare gona.
15:18
17:8
24:7
26:2,4
28:13
35:12
Ekes. 6:4,8
32:13
Još. 21:43
Dit. 7:5
8A ba a tloga teng, a ya kwa dithabeng tse di mo ntlheng ya botlhabatsatsi ya Bethele, a tlhoma tente ya gagwe teng, Bethele a le kwa bophirimatsatsi, mme Ai a le kwa botlhabatsatsi. Le gona moo a agela Morena aletare, a bitsa leina la Morena.
9Morago ga moo Aborame a fetela pele, a ntse a tsamaela kwa borwa.
10Go kile ga nna leuba mo lefatsheng leo, ke fa Aborame a ya kwa Egepeto go jaka gona; gonne leuba le ne le le legolo mo lefatsheng leo.
26:1-11
11Jaanong ya re a le gaufi le go tsena mo Egepeto, a raya Sarai, mosadi wa gagwe, a re: “Kana o mosadi yo montle. 12Jaanong e tla re Baegepeto ba go bona, ba re: ‘Ke ene mosadi wa gagwe,’ mme ba tla mpolaya, wena ba go lesa o phela. 13O tle o ba ree o re, o kgaitsadiake gore ke tle ke tsholege ka ntlha ya gago, ke phele ka lebaka la gago.” 14Jaanong ya re Aborame a tsena kwa Egepeto, Baegepeto ba bona mosadi ba re, o montle thata. 15Le dikgosana tsa ga Farao tsa mmona, tsa mmoka fa pele ga Farao; ke fa mosadi yoo a isiwa kwa ntlong ya ga Farao. 16Ene a direla Aborame tse di molemo ka ntlha ya gagwe, a bona dinku le dikgomo le diesele le makgoba a banna le a basadi, le diesele tse dinamagadi le dikammele.
17Mme Morena a otla Farao le ba lapa la gagwe ka dikotlo tse dikgolo ka ntlha ya ga Sarai, mosadi wa ga Aborame. 18Ke fa Farao a bitsa Aborame a re: “Ke eng se o se ntiretseng? Ke ka ntlha ya eng fa o sa mpolelela gore ke mosadi wa gago? 19Ke ka ntlha ya eng fa o ne wa re: ‘Ke kgaitsadio’? Ka ba ka mo tsaya gore e nne mosadi wa me. Mme jaanong, bona, mosadi wa gago ke yo, mo tsee, o tsamae.” 20Ke fa Farao a roma banna gore ba mo felegetse le mosadi wa gagwe le tsotlhe tse a nang natso.


text:
231Sara o phedile dinyaga di le 127, 2mme a swela kwa Khiriathe-Areba, ke go re kwa Heberone mo lefatsheng la Kanana. Ke fa Aborahame a tsena go hutsafalela Sara le go mo lelela.
3A ba a nanoga, a tlogela moswi wa gagwe, a bua le Bahethe a re: 4“Ke moeng le mofaladi fela mo go lona. Mpheng felo ga phitlho mo go lona, e nne ga me gore ke tsee moswi wa me, ke ye go mo fitlha.”
5Bahethe ba fetola Aborahame, ba mo raya ba re: 6“Re utlwe, morena! O kgosana ya Modimo mo gare ga rona. Fitlha moswi wa gago mo lebitleng le le phalang mabitla a mangwe a rona. Ga go na ope mo go rona yo o tla go ganelang ka lebitla la gagwe, fa o rata go fitlha moswi wa gago.”
7Ke fa Aborahame a nanoga, a ikoba fa pele ga beng ba naga eo, e bong Bahethe, 8a bua nabo a re: “Fa lo ntumelela go tlosa moswi wa me fa go nna, le go mo fitlha, nkutlweng, lo nthapelele Eferone, morwa Sohare 9gore a mphe logaga lwa gagwe lwa Makapela lo lo kwa bofelong jwa naga ya gagwe, a lo nnee fa pele ga lona ka tlhwatlhwa e e tshwanetseng, e nne felo ga me ga phitlho.”
10Mme Eferone o ne a ntse mo gare ga Bahethe. Ene Eferone wa Mohethe a fetola Aborahame mo ditsebeng tsa Bahethe botlhe ba ba tsenyeng mo lekgotleng la motse wa gagwe a re: 11“Nnyaya, morena, nkutlwe! Naga eo ke a e go naya, le logaga lo lo mo go yona ke a lo go naya; ke lo go naya fa pele ga banna ba morafe wa ga etsho. Fitlha moswi wa gago.”
12Ke fa Aborahame a ikoba fa pele ga beng ba naga eo; 13a ba a raya Eferone mo ditsebeng tsa beng ba naga eo a re: “Ee, fa wena o rata ke e reka, ka thapelo nkutlwe, ke lefele naga eo ka selefera, e amogele mo go nna. Foo ke tla fitlha moswi wa me teng.”
14Eferone a fetola Aborahame, a mo raya a re: 15“Morena, nkutlwe, naga ya dišekele di le 400 tsa selefera ke eng fa gare ga me le wena? Fitlha moswi wa gago fela.” 16Aborahame a utlwana le Eferone. Aborahame a lekanyetsa Eferone selefera e a e boletseng mo ditsebeng tsa Bahethe, e bong dišekele di le 400 tsa selefera, tse e neng e le madi a sebaka sele.
17Ga tlhomamisiwa jalo gore naga ya ga Eferone e e kwa Makapela e e lebaganyeng le Mamere, naga eo le logaga lo lo mo go yona le ditlhare tsotlhe tse di mo nageng eo, ka fa molelwane o supang ka teng, 18ke ya ga Aborahame; o e rekile mo matlhong a Bahethe botlhe ba ba neng ba le mo lekgotleng la ga gabo ka letsatsi leo.
19Morago ga moo Aborahame a fitlha Sara, mosadi wa gagwe, mo logageng lwa naga eo ya Makapela e e ntlheng ya botlhabatsatsi ya Mamere, yo e leng Heberone mo lefatsheng la Kanana. 20Naga eo le logaga lo lo mo go yona ya tswa jalo mo go Bahethe ya nna felo ga mabitla oora Aborahame.
47:30
49:29,30
50:13


text:
The role of traffic officials in road management is very important not only to ensure a smooth flow of traffic, but also to prevent negligent and reckless driving, which could result in road accidents. In light of this, the current study embarked on a research journey to investigate the challenges facing traffic officials in Windhoek (Namibia) to reduce road accidents. To achieve the goal of this study, the researcher embarked on a qualitative research approach to obtain in-depth information from traffic officials regarding their experiences in reducing road accidents in Windhoek. Following a purposive sampling method to identify the research participants, the researcher also used semi-structured interviews to guide his interviews with the research participants.
The problem in this study concerns the high number of road accidents within the Windhoek area. Between 2012 and 2016, the Namibian Police Force Report (2015/2016) recorded 3 052 accidents on Namibian roads, in which 5 289 people were injured and 524 killed. Motorists’ negative attitudes towards traffic laws and regulations, unroadworthy vehicles and poor road conditions were identified as the leading causes of road accidents and presented the biggest challenges to traffic officials. Some of the challenges that traffic officials encounter are in respect of law enforcement for motorists driving under the influence of alcohol, enforcement of speed restrictions, the limited number of traffic officials to do patrols, an insufficient number of cameras monitoring traffic lights, uncooperative witnesses during car accidents as well as corruption on the side of fellow traffic officials.
In order to reduce the high rate of road accidents in Windhoek, this study recommends an increase in traffic officials’ visibility on the roads, clear standards and guidelines for vehicle inspection pertaining to roadworthiness, toll free lines for reporting corrupt traffic officials, cooperation among stakeholders as well as multilingual road safety educational programmes.
Seabe sa batlhankedi ba pharakano mo tsamaisong ya tsela se botlhokwa thata mme e seng fela go netefatsa gore pharakano e elela sentle, fela le go thibela go kgweetsa go go botlhaswa go go ka bakang dikotsi tsa tsela. Go lebeletswe seno, thutopatlisiso ya ga jaana e nnile leeto la patlisiso go batlisisa dikgwetlho tse di itemogelwang ke batlhankedi ba pharakano kwa Windhoek (Namibia) malebana le go fokotsa dikotsi tsa tsela. Go fitlhelela maitlhomo a thutopatlisiso eno, mmatlisisi o tsere molebo wa patlisiso o o lebelelang mabaka go bona tshedimosetso e e tseneletseng go tswa mo batlhankeding ba pharakano malebana le maitemogelo a bona mo go fokotseng dikotsi tsa tsela kwa Windhoek. Ka go dirisa mokgwa wa go tlhopha sampole go ya ka maikemisetso a thutopatlisiso go supa bannileseabe ba patlisiso, mmatlisisi o ne a dirisa gape dipotsolotso tse di batlileng di rulagane go kaela dipotsolotso tsa gagwe le bannileseabe ba patlisiso.
Bothata jo bo mo thutopatlisisong eno bo malebana le palo e e kwa godimo ya dikotsi tsa tsela mo tikologong ya Windhoek. Magareng ga 2012 le 2016, Pegelo ya Sepodisi sa Namibia (2015/2016) e rekotile dikotsi di le 3 052 mo ditseleng tsa Namibia, moo batho ba le 5 289 ba gobetseng mme ba le 524 ba tlhokafetse. Maitsholo a bakgweetsi a a nyatsang melao le melawana ya pharakano, dikoloi tse di sa siamelang tsela mmogo le maemo a a sa siamang a ditsela di supilwe e le mabaka a magolo a a bakang dikotsi tsa tsela mme e le kgwetlho e kgolo mo batlhankeding ba pharakano. Dingwe tsa dikgwetlho tse di itemogelwang ke batlhankedi ba pharakano di malebana le tiragatso ya molao mo bakgweetsing ba ba kgweetsang ba nole nnotagi, tiragatso ya dipeelo tsa lebelo, palo e e lekanyeditsweng ya batlhankedi ba pharakano ba ba paterolang, palo e e tlhaelang ya dikhamera tse di tlhokomelang mabone a pharakano, dipaki tse di se nang tirisanommogo ka nako ya dikotsi tsa tsela gammogo le bobodu mo ntlheng ya badirammogo ba batlhankedi ba pharakano.
Gore go fokodiwe kelo e e kwa godimo ya dikotsi tsa tsela kwa Windhoek, thutopatlisiso eno e atlenegisa gore go okediwe ponagalo ya batlhankedi ba pharakano mo ditseleng, dipeelo le dikaedi tse di malebana le tlhatlhobo ya dikoloi malebana le go siamela go nna mo tseleng, megala e e sa duelelweng gore go begwe batlhankedi ba pharakano ba ba tletseng bobodu, tirisanommogo magareng ga baamegi gammogo le mananeo a dipuodintsi a thuto ya ipabalelo tseleng.


text:
African Flame Lily ke setlhatshana se se pagamang, se na le matlhare a a tshutshumang ka dintlhana tse di pataganeng mme di tsopela mo ditlhatshaneng tse di mabapi, seno se dira gore se kgone go itshegetsa ka dimela tse dingwe. Semela seno se tlhoga go tswa mo segwereng se se ka fa tlase ga mmu, se se kgonang go falola setlha sa komelelo. Fela dikalana tse di nanabelang di a swa morago ga go ungwisa.
Dithunya di na le diphetale tse o kareng kgabo ya molelo ka manônô a modula a a phatlhaletseng. Diphetale di makhubunyana mo masitlhareng mme di kobegela kwa morago go bopa dithunya tse o kareng ke hôkô. Mebala ya dithunya e fapaane go tswa go botala jo bo serolwananyana go ya go bohibidu jo bo sedifetseng ka masitlhare a a serolwana. Flame Lily e gola go fitlha kwa boleeng jwa 1m.


text:
Thato ya Modimo ke Eng?
Modimo o batla gore re tshelele ruri mo lefatsheng la paradaise, ka kagiso e bile re itumetse!
Le fa go ntse jalo, o ka nna wa ipotsa jaana, ‘Seno se ka kgonega jang?’ Baebele ya re Bogosi jwa Modimo bo tla dira jalo, e bile ke thato ya Modimo gore batho botlhe ba ithute ka Bogosi joo le ka boikaelelo jwa gagwe ka rona.—Pesalema 37:11, 29; Isaia 9:7.
Modimo o batla gore re solegelwe molemo.
Fela jaaka rre yo o batlelang bana ba gagwe dilo tse di molemo, Rraarona yo o kwa legodimong o batla gore re itumele ka bosakhutleng. (Isaia 48:17, 18) O solofeditse gore ope fela “yo o dirang thato ya Modimo o ntse ka bosaengkae.”—1 Johane 2:17.
Modimo o batla gore re tsamaye mo ditselaneng tsa gagwe.
Baebele ya re Mmopi wa rona o batla go re “ruta ditsela tsa gagwe” gore re ‘tsamaye mo ditselaneng tsa gagwe.’ (Isaia 2:2, 3) O rulagantse “batho ba leina la gagwe” gore ba itsise thato ya gagwe mo lefatsheng lotlhe.—Ditiro 15:14.
Modimo o batla gore re mo obamele re le seoposengwe.
Go na le gore kobamelo e e itshekileng ya ga Jehofa e kgaoganye batho, e ba kopanya ka lorato lwa mmatota. (Johane 13:35) Ke bomang gompieno ba ba rutang batho mo lefatsheng lotlhe gore ba direle Modimo ka kutlwano? Re go kopa gore o ithute seno ka go dirisa boroutšhara jono.


text:
261Jaanong morafe otlhe wa Juta wa tsaya Usia, a le dinyaga di le 16, wa mo dira kgosi mo boemong jwa ga Amasia rraagwe. 2Ene a agelela Elothe, a mmusetsa go Juta, jale fa kgosi rraagwe e sena go robala le borraa-yona.
3Usia o ne a le dinyaga di le 16 fa a nna kgosi, a busa dinyaga di le 52 kwa Jerusalema; leina la ga mmaagwe e le Jegolea wa Jerusalema. 4A dira tse di siameng mo matlhong a Morena fela jaaka go ne ga dira Amasia rraagwe.
5A ineela Modimo ka malatsi a ga Sagaria yo o neng a mo ruta go boifa Modimo; mme malatsing ao, fa a ntse a ineela Morena, Modimo wa mo naya letlhogonolo.
6A bolola a tlhabana le Bafelesita, a diga lobota lwa Gathe le lwa Jabene le lwa Ašetote; a ba a aga metse ntlheng ya Ašetote le mo nageng yotlhe ya Bafelesita. 7Modimo wa mo thusa go fenya Bafelesita le go fenya Baarabia ba ba neng ba agile kwa Gure-Baale le Bameuni. 8Le Baamone ba ntshetsa Usia lekgetho, mme leina la gagwe la tuma go fitlha kwa Egepeto, ka a ne a tiela pele.
9A ba a aga dinaka tsa phemelo mo Jerusalema fa Kgorong ya Sekhutlo le fa Kgorong ya Molapo le fa Sekhutlong, a di tiisa. 10A ba a aga difata tsa go disa kwa nageng ya mafulo, a epa mekwele e mentsi; gonne o ne a na le diruiwa tse dintsi mo nageng e e kwa tlase le mo leboeng le balemi ba masimo le ba masimo a meweine kwa dithabeng le kwa motseng wa Karemele, ka a rata tiro ya masimo.
11Le gona Usia o ne a na le mephato ya batlhabani ba ba ka bololang ntwa, e le ditlhopha ka fa palong e Jehiele mokwaledi le Maaseya mookamedi ba e badileng, ba le mo taolong ya ga Hananya mongwe wa balaodi ba kgosi. 12Palo yotlhe ya beng ba dikgoro mo gare ga bagale ba mephato e ne e le 2 600. 13Ke bone ba ba neng ba laola mephato ya batlhabani ba le 307 500, ba ba ka bololang ntwa ka thata e kgolo go thusa kgosi ka go lwa le mmaba. 14Bone Usia a ba direla dithebe le marumo le difutshe tsa tshipi le diaparo tsa phemelo tsa tshipi le mara le majwe a diragamajwe, tsa neelwa batlhabani botlhe. 15A ba a dira didiri tsa ntwa tsa go konopa kwa Jerusalema e le ka temogo ya setswerere, tsa bewa mo dinakeng tsa phemelo le mo dikhutlong tsa lobota go hula metswi le majwe a magolo ka tsona. Leina la gagwe la tuma kwa kgakala, ka a thusiwa mo go gakgamatsang, ga tsamaya a tia thata.
16Fela ya re a nna thata, pelo ya gagwe ya ikgogomosa, a ba a senya, a direla Morena, Modimo wa gagwe, ka boikanyologo, a tsena mo Tempeleng ya Morena go tshuba maswalo mo aletareng ya maswalo.
17Mme Asaria moperesiti yo mogolo a tsena a mo setse morago, a na le baperesiti ba Morena ba le 80 ba ba sa tshabeng motho, 18ba emelana le kgosi Usia ba mo raya ba re: “Usia, ga se tshwanelo ya gago go tshubela Morena maswalo, mme ke ya baperesiti bomorwa Arone ba ba itshepisitsweng go a tshuba. Tswaya mo Felong ga Boitshepo, gonne o dirile ka boikanyologo, wa itlotlolola fa pele ga Morena, Modimo.”
19Ke fa Usia a galefa a ntse a tshotse leiswana la go tshuba maswalo; mme ya re a ntse a galefetse baperesiti, a duwa ke lepero mo phatleng a le fa pele ga baperesiti mo Ntlong ya Morena fa thoko ga aletare ya maswalo. 20Jaanong ya re Asaria moperesiti yo mogolo le baperesiti botlhe ba mo leba, ba fitlhela a dulwe ke lepero mo phatleng. Ke fa ba mo ntsha gona ka pele, mme le ene ka esi a itlhaganela go tswa, ka Morena a mo iteile.
21Go tloga foo kgosi Usia e ne e le molepero go ya letsatsing la loso lwa gagwe, a nna mo ntlong e e kwa thoko e le molepero; gonne o ne a kgaotswe mo Ntlong ya Morena. Mme Jothame morwawe a tshwarelela kgosi, a busa batho ba lefatshe.
22Ditirafalo tse dingwe tsa ga Usia tsa pele le tsa morago di kwadilwe ke Jesaya moporofeti morwa Amotse.
6:1
23Mme Usia a robala le borraagwe, a fitlhwa fa go borraagwe mo nageng ya mabitla a dikgosi; gonne ba ne ba re: “Ke molepero.” Mme Jothame morwawe a nna kgosi mo boemong jwa gagwe.


text:
141Amasia morwa Joase kgosi ya Juta o ne a simolola go busa kwa Juta ka ngwaga wa bobedi wa puso ya ga Joase morwa Joahase kgosi ya Iseraele.
2Ya re a nna kgosi, a bo a le dinyaga di le 25, a busa dinyaga di le 29 kwa Jerusalema; leina la ga mmaagwe e le Joatane wa Jerusalema. 3A dira tse di siameng mo matlhong a Morena, le fa e se jaaka Dafita rraagwe mogolwagolwane; a dira fela jaaka go ne go dira Joase rraagwe.
4Fela dithota tsa tlhabelo tsa se ka tsa tlosiwa; batho ba nna ba dira ditlhabelo le go tshuba maswalo kwa dithoteng tsa tlhabelo.
5Jaanong ya re bogosi bo sena go tlhomama mo diatleng tsa gagwe, a bolaya batlhanka ba gagwe ba ba neng ba bolaya kgosi rraagwe.
6Mme a se ka a bolaya bomorwa babolai bao jaaka go kwadilwe mo lokwalong lwa molao wa ga Moše, fa Morena a laelang teng a re: “A borra-bana ba se ka ba bolaelwa bana, le bana ba se ka ba bolaelwa borraabo, mme a mongwe le mongwe a bolaelwe boleo jwa gagwe.”
7O kile a bolaya Baetomo ba le 10 000 mo Lebaleng la Letswai, a thopa motse wa Sela mo ntweng, a ba a o taya leina la Jokotheele; le kajeno e sa le lone.
8Metlheng eo Amasia a roma barongwi kwa go Joase, morwa Joahase morwa Jehu kgosi ya Iseraele, a re: “Tlaa re thulane?” 9Mme Joase kgosi ya Iseraele a roma kwa go Amasia kgosi ya Juta a re: “Mosu wa kwa Lebanone wa roma kwa mosetereng o o kwa Lebanone wa re: ‘Neela morwaake morwadio go nna mosadi.’ Mme diphologolo tsa naga tse di kwa Lebanone tsa feta tsa gataka mosu oo.
10Ka nnete o fentse Baetomo, mme jaanong o a ikgogomosa. Ipoke o itulele kwa lapeng la gago. Ke ka ntlha ya eng fa o rata go itatlhela mo kotsing gore o we mmogo le Bajuta?”
11Mme Amasia a se ka a utlwa. Ke fa Joase kgosi ya Iseraele a bolola, mme ba thulana tlhabanong, ene le Amasia kgosi ya Juta kwa Betšhemeše nageng ya Juta. 12Mme Bajuta ba fenngwa ke Baiseraele ba tshaba, mongwe le mongwe a ya kwa ditenteng tsa gagwe. 13Joase kgosi ya Iseraele a ba a tshwara Amasia kgosi ya Juta morwa Joase morwa Ahasia kwa Betšhemeše, a mo isa kwa Jerusalema; a ba a diga lobota lwa Jerusalema mabogo a le 400 go tswa kgorong ya Eferaime go fitlha kgorong ya sekhutlo. 14A ba a tsaya gouta yotlhe le selefera le dilo tsotlhe tse di fitlhelwang mo Tempeleng ya Morena le mo mahumong a ntlo ya kgosi le batho ba peeletso, a ba a boela kwa Samaria.
15Ditirafalo tse dingwe tsa ga Joase le tse o neng a di dira le tsa bopelokgale jwa gagwe le ka fa a neng a tlhabana ka teng le Amasia kgosi ya Juta kana di kwadilwe mo lokwalong lwa ditirafalo tsa sebaka sa dikgosi tsa Iseraele. 16Mme Joase a robala le borraagwe, a ba a fitlhwa kwa Samaria fa dikgosing tsa Iseraele, mme Jerobeame morwawe a nna kgosi mo boemong jwa gagwe.
17E rile Joase morwa Joahase kgosi ya Iseraele a sena go swa, Amasia morwa Joase kgosi ya Juta a phela dinyaga di le 15. 18Ditirafalo tse dingwe tsa ga Amasia kana di kwadilwe mo lokwalong lwa ditirafalo tsa sebaka sa dikgosi tsa Juta.
19Mme ba mo tsosetsa moferefere mo Jerusalema. Ke fa a tshabela kwa Lagiše, mme ba roma batho, ba mo latelela kwa Lagiše, ba mmolaela teng.
20Ba mo tlisa ka dipitse, mme a fitlhwa mo Jerusalema fa go borraagwe mo motseng wa ga Dafita.
21Ke fa batho botlhe ba Juta ba tsaya Asaria yo o neng a le dinyaga di le 16 fela, ba mo dira kgosi mo boemong jwa ga Amasia rraagwe.
22Ke ene yo o neng a agelela motse wa Elathe, a o busetsa go Juta, kgosi Amasia e sena go robala le borraa-yona.
23Jerobeame morwa Joase kgosi ya Iseraele a simolola go busa kwa Samaria ka ngwaga wa 15 wa puso ya ga Amasia morwa Joase kgosi ya Juta; a busa dinyaga di le 41.
Amose 1:1
24Mme a dira tse di bosula mo matlhong a Morena, a se ka a tlogela sepe sa maleo otlhe a ga Jerobeame morwa Nebate yo o neng a leofisa Baiseraele.
25Ke ene yo o neng a thopolola naga ya Iseraele go tloga ntlheng ya Hamathe go fitlha kwa Lewatleng la Lebala la Joretane ka fa lefokong la Morena, Modimo wa Iseraele, le o neng o le buile ka motlhanka wa ona, e bong moporofeti Jona morwa Amithai wa Gathe-Hefere.
26Gonne Morena o ne a bonye pogisego ya Baiseraele e galaka thata; ba feletswe ke thata botlhe, go se na mothusi wa Iseraele.
27Kana Morena o ne a ise a bue gore go phimolwe leina la Iseraele fa tlase ga legodimo, mme a ba namolela ka Jerobeame morwa Joase.
28Ditirafalo tse dingwe tsa ga Jerobeame le tsotlhe tse o neng a di dira le tsa bopelokgale jwa gagwe jaaka a tlhabana le jaaka a busetsa tse e neng e le tsa Juta kwa Damaseko le Hamathe go Iseraele kana di kwadilwe mo lokwalong lwa ditirafalo tsa sebaka sa dikgosi tsa Iseraele. 29Mme Jerobeame a robala le borraagwe, a fitlhwa kwa Samaria fa dikgosing tsa Iseraele, mme Sagaria morwawe a nna kgosi mo boemong jwa gagwe.


text:
Gompieno go feta seripa gare sa Batsonga ba mo dikerekeng tsa Sekeresete, bogolosegolo Dikereke tse di Ikemetseng kgotsa Kereek ya Evangelical Presbyterian (Boromiwa ba maloba ba kwa Siss). Bokeresete bo ngoka palo ya balatedi e e oketsegang ya badumedi mo gare ga ba ba rutegileng mo ditoropong, mme mo mafelong a dinagamagae ditumelo tsa setso di sa ntse di na le maatla.
Go ya ka setso bontsi ba Batsonga ba dumela mo mothong wa kwa godimodimo, yoo go tlhamiwa ga motho le lefatshe go neng go bakilwe ke gone. Ditumelo tsa Batsonga di ikaegile mo go rapeleng badimo.
Ba dumela gore motho o na le mmele o o tshwaregang (mmiri), le mme wa semowa ka dintlha di le pedi, moya le ndzuti. Moya (o tsamaelanang le mowa) o tsena mo mmeleng kwa botsalong, mme mo losong o gololwa go nna le badimo. Ndzuti o golagane le seriti sa motho mme se bontsha dipharologantsho tsa botho – ke ‘motsayamalebela'' wa motho oo, mo losong, a tswang mo mmele go ya kwa lefatsheng la semowa.
Mowa wa moswi (swikwembu) o tlhotlheleditswe ke dipharologantsho tsa botho tsa motho. E seng fela gore go na le botshelo kwa morago ga loso, mme fa a tsena mo lefatsheng la baswi motho o nna a na le kgolagano le ba ba tshelang. Mo go Batsonga ba le bantsi gompieno 'setšhaba' se kaya bogotlhe bo bo akaretsang, bobedi go akaretsa le ba ba tshelang le ba ba tlhokofetseng.
Go kgona go fokotsa go tsena ga mowa wa motho yo o sa tswang go tlhokafala e ne e le mo gare ga maemo a badimo, moletlo wa kamogelo o a dirwe ka bonako fela morago ga phitlho. Loso lwa leloko la muti lo dira gore botlhe ba losika ba se nne phepafa ka moetlo mme meetlo ya go phepafadiwa di ne di diragadiwa ka dinako tse di farologaneng tsa letsatsi le letsatsi mo dikgweding di le mmalwa.
Go rapela badimo, go sa ntse go dirwa gompieno, go tlhoka tiragatso ya meetlo, segolo thata mo nakong ya mathata, ka fa tlase ga bokaedi jwa nanga (ngaka). Balelapa ba kokoana kwa go gandzelo (e beetswe kwa thoko go ka dira meetlo le ditlhabelo) go tlotlomatsa mewa ya badimo ba bona.
Dijo le dino di beilwe mo gare go jaaka setlhabelo sa badimo ba ka tlwaelo ba lebogiwang ka go tlamela batho mo nakong ya mathata. Dikopo le tsona di ka dirwa ka go tsereganya ga bona ka mathata a a rileng le ka dinako tsa mathata. Mewa ya badimo gape go ka buisanwa le yona ka tsela e e sa tlhomamang le kwa ntle ga moetlo wa setlhabelo, ka thapelo.
Batsonga gape ba dumela mo meweng e e siameng le e e bosula. Mewa e e siameng e tlisa le dira gore pula e diragale. Mewa e e bosula (buloyi) di laolwa ke baloyi (Baloyi) ba ba ka tlisang kotsi e kgolo mo setšhabeng. Moloyi a ka nna le kitso ya gore o na le mowa o o bosula mo go ene le go o dirisa mo mosoleng wa gagwe, mme go le gantsi buloyi Mbo tsena motho yo o tlwaelegileng kwa ntle le go nna le kitso ka ga bona, mme o tlogele mmele wa gagwe bosigo fa a robetse.
Go nna teng ga baloyi gantsi go amantshwa le bolwetse jo bo tswelelang le madimabe. Fa gongwe bolwetse bo amogelwa jaaka karolo ya tlhago ya botshelo, mme Batsonga ba le bantsi ba dumela gore motho yo o sa itekanelang o tla fola ka boena ka nako ya gagwe.
Pholo e ka itlhaganisiwa ka dikopantsho tsa melemo tse di ka tsamaisiwang ke maloko a lelapaa a nang le kitso. Le gale, fa bolwetse bo le masisi kgotsa modikologa wa madimabe o tswelelang go ya pele, ke bosupi ba tsereganyo ya mewa e e bosula mme kalafi e tshwanetse go bonwa mme e tshwanetse go bonwa kwa ngakeng.
Phodiso ya buloyi e dirwa ke nanga kgotsa mungoma, yo o rerisana le badimo ka marapo, magapi le botaki bo bongwe (tinholo kgotsa mavula). Tinholo di latlhelwa jaaka didaese mo mosemeng go tswa mo setshelong; go ya ka maemo a di kotameng ka ona mo lefatsheng, ngaka o tlhomamisang setlhola bolwetse le gore go dirwang go siamisa seno.
Translated by Lawrence Ndou


text: 24 Jehofa o ne a bua le nna gape mo ngwageng wa borobongwe, mo kgweding ya bolesome, mo letsatsing la bolesome la kgwedi eo, a re:2 “Morwa motho, kwala letlha la letsatsi leno.* Kgosi ya Babelona e simolotse go tlhasela Jerusalema mo go lone letsatsi leno.+3 Mme o bue seane* ka batlhanogi bano, o bue ka bone o re:“‘Seno ke se Morena Molaodimogolo Jehofa a se buang:“Tlhatlegang pitsa e e apeelang;* e tlhatlegeng mo molelong lo bo lo tshela metsi mo go yone.+4 Tsenyang dikarolo tsa nama mo go yone,+ karolo nngwe le nngwe e e siameng,Serope le legetla; lo e tlatse ka marapo a a a gaisang otlhe.5 Tsayang nku e e di gaisang tsotlhe mo letsomaneng,+ lo bo lo tlhatlaganya dikgong ka fa tlase ga pitsa.Bedisang dikarolo tsa nama lo bo lo apaya marapo ka yone.”’6 “Ka jalo, seno ke se Morena Molaodimogolo Jehofa a se buang:‘Go tla bo go le maswe mo motseng o o bolayang batho,+ e leng pitsa e e apeelang, e ruse ya yone e sa tlosiwang mo go yone!Ntshang dikarolo tsa nama mo go yone ka bongwe ka bongwe;+ lo se ka lwa di latlhelela bola.7 Gonne madi a a tsholotsweng ke motse ono a mo go one;+ o a tshololetse mo lefikeng le le se nang mmu.Ga o a ka wa a tshololela fa fatshe, gore o a katele ka mmu.+8 Ke beile madi a o a tsholotseng mo lefikeng le le phatsimang le le se nang mmuGore a se ka a katelwa,E le gore ke tsose bogale jwa me mme ke ipusolosetse.’+9 “Ka jalo, seno ke se Morena Molaodimogolo Jehofa a se buang:‘Go tla bo go le maswe mo motseng o o bolayang batho!+Ke tla dira mokoa o mogolo wa dikgong.10 Tlhatlaganyang dikgong lo bo lo gotsa molelo,Apayang nama gore e bo e butswe thata, tshololang moro, lo bo lo letla gore marapo a she.11 Bayang pitsa e e se nang sepe mo magaleng gore e nne mogoteGore kopore ya yone e gotele thata.Leswe la yone le tla nyerologa mo go yone,+ e bile ruse ya yone e tla sha.12 Go ngomola pelo e bile go a lapisa,Gonne ruse ya yone e ntsi ga e kitla e tswa.+E latlhele mo molelong e ntse e na le ruse!’13 “‘Boitshwaro jwa gago jo bo maswe thata bo ne jwa dira gore o se ka wa nna phepa.+ Ke ne ka leka go go dira phepa, mme o ne wa gana. Ga o kitla o nna phepa go fitlha tšhakgalo ya me mo go wena e kokobela.+14 Nna Jehofa, ke buile. Go tla diragala jalo. Ke tla dira jalo ke sa boele morago, ke sa tlhomoge pelo e bile ke sa ikwatlhaye.+ Ba tla go atlhola go ya ka ditsela tsa gago le ditiro tsa gago,’ go bua Morena Molaodimogolo Jehofa.”15 Mme Jehofa o ne a bua le nna gape a re:16 “Morwa motho, ka tshoganyetso fela ke tloga ke go tseela motho yo o mo ratang.+ Ga o a tshwanela go hutsafala;* e bile ga o a tshwanela go lela kgotsa go tsholola dikeledi.17 Lela ka tidimalo, mme o se ka wa dira dingwao tsa go hutsafalela baswi.+ Ipofe ka tuku e e kgethegileng ya gago,+ mme o rwale ditlhako* tsa gago.+ O se ka wa khurumetsa ditedu tsa gago tse di fa godimo ga molomo,+ e bile o se ka wa ja senkgwe se o se tliseditsweng ke batho ba bangwe.”*+18 Ke ne ka bua le batho mo mosong, mme mosadi wa me o ne a swa maitseboa. Ka jalo, mo mosong ke ne ka dira fela jaaka ke ne ke laetswe.19 Batho ba ne ba nthaya ba re: “A ga o kitla o re bolelela gore dilo tseno tse o di dirang di re ama jang?”20 Ke ne ka ba araba ka re: “Jehofa o ntheile a re,21 ‘Raya batho ba Iseraele o re: “Morena Molaodimogolo Jehofa a re, ‘Ke tloga ke dira gore lefelo la me le le boitshepo le se ka la tlhola le nna boitshepo,+ e leng selo se lo ipelafatsang ka sone, selo se lo se ratang le se lo se eletsang thata.* Bomorwaalona le bomorwadialona ba lo ba tlogetseng kwa morago ba tla bolawa ka tšhaka.+22 Foo lo tla tshwanelwa ke go dira fela jaaka ke dirile. Ga lo kitla lo khurumetsa ditedu tsa lona tse di fa godimo ga molomo, e bile ga lo kitla lo ja senkgwe se lo se tliseditsweng ke batho ba bangwe.+23 Lo tla bo lo rwele dituku tsa lona e bile lo rwele ditlhako* tsa lona. Ga lo kitla lo hutsafala kgotsa lo lela lo bonwa ke batho. Go na le moo, lo tla bola ka ntlha ya melato ya lona,+ mme lo tla lebana lo bo lo lela mo sephiring.24 Esekiele o fetogile sesupo mo go lona.+ Lo tla dira fela jaaka a dirile. Fa seo se direga, lo tla tshwanelwa ke go itse gore ke nna Morena Molaodimogolo Jehofa.’”’”25 “Mme wena morwa motho, mo letsatsing la fa ke ba tseela kago ya bone ya phemelo, e leng selo se sentle se se ba itumedisang, selo se ba se ratang, se ba se eletsang thata, mmogo le bomorwaabone le bomorwadiabone,+26 mongwe yo o falotseng o tla go begela seo.+27 Mo letsatsing leo, wena o tla bula molomo wa gago o bo o bua le motho yoo yo o falotseng, mme ga o kitla o tlhola o nna semumu.+ O tla nna sesupo mo go bone, mme ba tla tshwanelwa ke go itse gore ke nna Jehofa.”


text:
341Jaanong Moše a tloga kwa mabaleng a Moabe, a tlhatlogela mo thabeng ya Nebo setlhoeng sa Phiseka e e lebaganyeng le Jerigo. Mme Morena a mmontsha lefatshe lotlhe la Gileate go ya kwa go la Dane
2le la Nafetale lotlhe le lefatshe la Eferaime le Manase le lefatshe lotlhe la Juta go ya lewatleng la bophirimatsatsi 3le naga ya borwa le molapo wa Joretane le lebala la Jerigo, motse wa mekolane, go ya kwa Soare. 4Morena a ba a mo raya a re: “Ke lone lefatshe le ke le ikanetseng Aborahame le Isaka le Jakobe ka re: ‘Ke tla le naya losika lwa gago.’ Ke le go bontshitse gore o le bone ka matlho fela, mme ga o kitla o tshelela gona.”
5Mme Moše, motlhanka wa Morena, a swela teng kwa lefatsheng la Moabe ka fa lefokong la Morena.
6Morena a mo fitlha mo mogorogorong kwa lefatsheng la Moabe fa go lebaganyeng le Bethe-Pheore, mme go se na ope yo o itseng phupu ya gagwe go fitlha letsatsing leno.
7E rile Moše a swa, a bo a le dinyaga di le 120. Leitlho la gagwe le ne le sa koafala le thata ya gagwe e ne e sa ngotlege. 8Baiseraele ba lelela Moše mo mabaleng a Moabe malatsi a le 30; ya ba gona malatsi a go lelela le go hutsafalela Moše a felang.
9Mme Jošua, morwa Nune o ne a tletse mowa wa botlhale, gonne Moše o ne a mmeile diatla. Mme Baiseraele ba mo utlwa, ba dira jaaka Morena a laetse Moše.
10Mme ga se ka ga tlhola go tsoga moporofeti gape mo Iseraeleng yo o tshwanang le Moše yo Morena o neng a kopana nae ba lebagantse difatlhego;
Num. 12:6-8
11go se ope yo o tshwanang nae ntlheng ya ditshupo tsa mefutafuta le dikgakgamatso tse Morena o neng a mo roma gore a di dire kwa lefatsheng la Egepeto mo go Farao le mo batlhankeng botlhe ba gagwe le mo lefatsheng lotlhe la gagwe 12le ntlheng ya maipontsho otlhe a letsogo le le tiileng le ditiro tse dikgolo tsotlhe tse di boifisang tse Moše o neng a di dira mo matlhong a Baiseraele botlhe.


text:
Letsatsi ke 16 Seetebosigo 1976. Pelenyana ga letsatsi leno, gona le mowa o o fietseng naga. Lefoko le aname jaaka molelo o o sa bonagaleng. Baša ba bantsho ba hupile sephiri ka marama. Tota le barutabana kgotsa batsadi ba bona ga ba itse ka ga mogwanto o o rulagantsweng. Setšhaba se tlile go gakgamala mo mosong o o tsididi ono wa mariga, jaaka dikgang ka ga ditshupetso kgatlhanong le thuto ya Bantu le tiriso ya Afrikaans jaaka lolemo lwa thuto di sutlha.
Di simolola kwa Soweto, di anamele kwa Alexandra, gaufi le Pretoria ya maloba (e ga jaanong e leng Tshwane), ka jalo malakabe a tsona a etegela. Fa babegadikgang ba kganelwa go tsena ka Soweto, Dr Peter Magubane o mo felotiragalong, didiriswa tsa gagwe di tlhometse. Lesole ka setsayaditshwantshô.
Kwa kgakajana o bona mosi o montsho o o belaetsang, sesupo sa ditiragalo mo lebaleng. O tsamaya mo magareng a mafelo ano. Dr Peter Magubane o na le ditshwantshô tsa 16 Seetebosigo tse di ntsi go feta batsayaditshwantshô ba bangwe. Ditshwantshô tsa bontsho le bosweu tsa bana ba sekolo ba ba tshabang marumo a ditlhobolo a a ikaeletseng go ba bolaya. Maikutlo a a kopaneng a letshogo le kgololosego a tshutshuma mo difatlhegong tsa bona.
Ke motsi o o maatla wa diphetogo mo lefatsheng la kgatelelo, o o tla gatisetswang dinako tsotlhe ke setsayaditshwantshô sa ga Dr Peter Magubane.
Ka motsi mongwe, fa Dr Peter Magubane a ntse a bega tsogo-kgatlhanong e e tsweletseng, sepodisi se tlhasela motsayaditshwantshô ono mme se thube nko ya gagwe. Se tla mo laela go senola filimi ya gawe mo leseding, se senye ditshwantshô tsa gagwe. Peter o tshwenngwa thata ke go latlhegelwa ke ditshwantshô go na le sefatlhego sa gagwe se se tletseng madi. Lefatshe le tlhoka go bona thèrègo e e ka se ganediweng, bosetlhogo jwa tlhaolele jo bo gatisitsweng mo filiming.
Moragonyana mo ngwageng oo, fa sepodisi se rotloetsa badudi ba hostele ya Mzimhlophe go tlhasela baagi ba motsesetoropo, Peter o dira go fitlha bosigo a bega tirisodikgoka e. Fa a feta kwa logaeng lwa gagwe kwa Diepkloof go ya kwa dikantorong tsa lokwalo-dikgang, o bona ntlo ya gagwe e tuka.
Ga ana maatla jaaka a leba moago o phuaganela fatshe. Mme gape ka Phatwe 1976, o golegwa matsatsi a le 123 le babegadikgang bangwe ba batho bantsho – teko e nngwe gape e e faloditseng ya puso ya go leka go thibela tiro ya gagwe ya go senola ditiro tse di maswe tsa tlhaolele.
Nako dingwe tiro ya ga Magubane e gata menwana ya bangwe. Fa a tshosetswa, o bua a itsetsepêtse 'Ga ke tseye matshosetsi!'. Ke monna o o bodipa, yo o tšhakgalang fa a sa bone se a se batlang. Batho ba le bantsi ba iphitlhela ba obamela bolaaodi jwa gagwe. Kwa bofelong, o ile kgatlhanong le puso ya mokgatlo wa National mme a fenya.
Ga gona se se kalo se se ka tshosetsang Peter Magubane. Go botlhoko go bua ka tse di fetileng, fela o di bua ka bopelotshweu. 'Nako dingwe mo tirong ya me nka kopana le motho a kgaratlha, gongwe a swa', fela ditshwantshô di tla pele.
'Ke fela morago, fa ke fitlha gae, mo ke ipotsang potso “O dira eng?”'. Fela moso o o lateng, o boela mmileng ka setsayaditshwantshô mo seatleng. O ne a gogiwa ke tumelo ya gore, 'Lefatshe le tla araba!'


text:
91Morena a bua le Moše kwa sekakeng sa Sinai ka ngwaga wa bobedi ba sena go huduga kwa lefatsheng la Egepeto ka kgwedi ya ntlha a re: 2“A Baiseraele ba dire Moletlo wa Tlolaganyo ka nako ya ona.
Lef. 23:5
3Lo o dire ka kgwedi eno ka letsatsi la 14 maitsiboa, lo o dire ka nako ya ona ka fa melaong yotlhe ya ona le ka fa dithulaganyong tsotlhe tsa one.” 4Moše a ba a bolelela Baiseraele gore ba dire Tlolaganyo. 5Mme ba dira Tlolaganyo ka kgwedi ya ntlha e le 14 maitsiboa kwa sekakeng sa Sinai fela jaaka Morena a laetse Moše; Baiseraele ba dira jalo.
6Jaanong go ne go le banna ba ba itshekologileng ka setoto sa motho, mo ba neng ba palelwa ke go dira Tlolaganyo ka letsatsi leo, mme ba tla kwa go Moše le Arone ka letsatsi leo,
7ba ba raya ba re: “Rona re itshekologile ka setoto sa motho. Jaanong re thibelelwang go ka tlisa neo ya tshupelo ya Morena ka nako ya yona mmogo le Baiseraele?”
8Moše a ba araba a re: “Iketleng, ke tle ke utlwe se Morena o tla se lo laelang.”
9Mme Morena a raya Moše a re: 10“Bua le Baiseraele o re: ‘Mongwe le mongwe wa lona gongwe wa ditshika tsa lona, fa a itshekologile ka moswi gongwe a etetse kgakala, o ka direla Morena Tlolaganyo. 11A ba e dire ka kgwedi ya bobedi e le 14 maitsiboa; ba e je le dinkgwe tse di sa bedisiwang le merogo e e galakang. 12Ba se ka ba sadisa sepe sa yona go ya mosong; kwana ya yona ba se ka ba e roba lesapo lepe; ba e dire ka fa molaong otlhe wa Tlolaganyo. 13Mme fa mongwe a itshekile, a se mo leetong, mme a tlhokomologa go dira Tlolaganyo, motho yoo o tshwanetse go nyelediwa mo morafeng wa ga gabo, ka a se ka a tlisa neo ya tshupelo ya Morena ka nako ya yona; o tshwanetse go rwala boleo jwa gagwe.
14“ ‘Fa motho a lo falaletse, mme a rata go direla Morena Tlolaganyo, gona a a e dire ka fa molaong wa Tlolaganyo le ka fa thulaganyong ya yona. Lo tla nna le molao o le mongwe fela o o rayang moeng le yo o tsaletsweng mo lefatsheng.’ ”
15Ka letsatsi le Tempelana e neng ya tlhongwa ka lone leru la khurumetsa Tempelana ya Tente ya Tshupo, mme maitsiboa la bonala jaaka molelo mo godimo ga Tempelana go ya mosong.
16Ga nna jalo ka gale: Tempelana e ne e bipiwa ke leru motshegare, mme e nne se se bonalang jaaka molelo bosigo. 17E ne ya re leru le tlhatloga mo Tenteng ya Boipontsho, morago ga moo Baiseraele ba bolole, mme kwa le nnang teng Baiseraele ba thibelele gona. 18Baiseraele ba ne ba huduga ka fa taelong ya Morena, e bile ba thibelela ka fa taelong ya Morena; ba thibelela ka malatsi aotlhe, fa leru le ntse le le mo godimo ga Tempelana. 19E ne ya re fa leru le nna sebaka se seleele mo godimo ga Tempelana, Baiseraele ba tlhokomele tsamaiso eo ya Morena, ba se ke ba huduge. 20Nako nngwe leru le ne le nna malatsi a se kae fela mo godimo ga Tempelana; mme ba thibelele fela ka fa taelong ya Morena, ba be ba huduge ka fa taelong ya Morena. 21Motlha mongwe leru le ne le nna fela go tswa maitsiboeng go ya mosong; jaanong fa le tlhatloga mo mosong, ba huduge; gongwe le nna bosigo le motshegare, mme fa leru le tlhatloga, ba huduge. 22Gongwe le nna malatsi a le mabedi gongwe kgwedi gongwe sebaka: E ne ya re fa leru le nna sebaka mo godimo ga Tempelana, Baiseraele ba thibelele, ba se ke ba huduge; mme fa le tlhatloga, ba huduge. 23Ba ne ba thibelela ka fa taelong ya Morena, e bile ba huduga ka fa taelong ya Morena; ba tlhokomele tsamaiso ya Morena jaaka Morena a laetse Moše.


text: 30 Go tswa foo, Moshe o ne a bua le ditlhogo+ tsa ditso tsa Iseraele a re: “Jehofa o laetse jaana:2 Fa monna a ikanela+ Jehofa kgotsa a dira maikano,+ a itirela maitlamo* a gore ga a kitla a dira sengwe, ga a tshwanela go tlola lefoko la gagwe.+ A dire sengwe le sengwe se a ikanneng gore o tla se dira.+3 “Mme fa mosadi a ikanela Jehofa kgotsa a dira maitlamo a gore ga a kitla a dira sengwe, a sa ntse a le monnye e bile a nna mo ntlong ya ga rraagwe,4 mme rraagwe a bo a utlwa maikano a gagwe kgotsa maitlamo a gagwe a gore ga a kitla a dira sengwe a a a dirileng mme rraagwe a bo a sa mo thibele, maikano otlhe a gagwe ga a kitla a fetoga, le maitlamo mangwe le mangwe a gore ga a kitla a dira sengwe ga a kitla a fetoga.5 Mme fa rraagwe a utlwa maikano a a a dirileng kgotsa maitlamo a gore ga a kitla a dira sengwe a bo a mo thibela, a tla fetoga. Jehofa o tla mo itshwarela ka gonne rraagwe o ne a mo thibela.+6 “Le fa go ntse jalo, fa a ka nyalwa a sa ntse a dirile maikano kgotsa a dirile tsholofetso ya lepotlapotla,7 mme monna wa gagwe a bo a utlwa ka seo mme a bo a sa mo thibele ka letsatsi le a utlwileng ka lone, maikano a mosadi yono kgotsa maitlamo a a a dirileng a gore ga a kitla a dira sengwe, ga a kitla a fetoga.8 Mme fa monna wa gagwe a mo thibela ka letsatsi le a utlwileng seno ka lone, a ka nna a fedisa maikano kgotsa tsholofetso ya lepotlapotla e mosadi wa gagwe a neng a e dirile,+ mme Jehofa o tla itshwarela mosadi yoo.9 “Mme fa motlholagadi kgotsa mosadi yo o tlhadilweng a dira maikano, sengwe le sengwe se a ikanneng gore o tla se dira, o tla tshwanelwa ke go se diragatsa.10 “Le fa go ntse jalo, fa mosadi a dira maikano kgotsa maitlamo a gore ga a kitla a dira sengwe, a sa ntse a nna mo ntlong ya monna wa gagwe,11 mme monna wa gagwe a utlwile ka seno a bo a sa mo thibele kgotsa a sa gane, maikano otlhe a gagwe kgotsa maitlamo a gore ga a kitla a dira sengwe, ga a kitla a fetoga.12 Mme fa e le gore mo letsatsing le monna wa gagwe a a utlwileng ka lone o ile a fedisa gotlhelele maikano ape a mosadi a a dirileng kgotsa maitlamo a gore ga a kitla a dira sengwe, a tla fetoga.+ Monna wa gagwe o a fedisitse, mme Jehofa o tla itshwarela mosadi yoo.13 Mme fa e le maikano ape kgotsa maitlamo ape a mosadi a a dirileng a a akaretsang gore ga a kitla a dira sengwe e le gore a itime dilo dingwe,* monna wa gagwe o tla dira tshwetso ya gore mosadi a diragatse maikano ao kgotsa a se ka a a diragatsa.14 Mme fa letsatsi le letsatsi monna wa gagwe a sa mo thibele gotlhelele, le ene o a bo a letla mosadi wa gagwe go diragatsa maikano a gagwe otlhe kgotsa maitlamo otlhe a a a dirileng a gore ga a kitla a dira sengwe. O mo letlile go dira seno ka gonne o ne a se ka a mo thibela ka letsatsi le a neng a mo utlwa a a dira.15 Mme gone fa a a fedisa moragonyana, nako nngwe morago ga letsatsi le a mo utlwileng a a dira, o tla rwala ditlamorago tsa molato wa mosadi wa gagwe.+16 “Eno ke melao e Jehofa a neng a e laela Moshe e e amanang le monna le mosadi wa gagwe, le e e amanang le rre le morwadie yo monnye yo o sa ntseng a nna mo ntlong ya ga rraagwe.”


text:
Fatshe leno la rona
Fatshe leno la rona ke pina ya setšhaba ya lefatshe la Botswana. E tlhamilwe ke Rre Kgalemang T. Motsete, ya bo e amogelwa ke puso ya Botswana fa lefatshe la Botswana le sena go tsaya boipuso.
Mafoko a yone[paakanyo | edit source]
- 1
- Fatshe leno la rona,
- Ke mpho ya Modimo,
- Ke boswa jwa borraetsho,
- A le nne ka kagiso.
- KHORASE
- Tsogang, tsogang! banna, tsogang!
- Emang, basadi, emang, tlhagafalang!
- Re kopaneleng go direla,
- Lefatshe la rona.
- 2
- Ina lentle la tumo,
- La tšhaba ya Botswana,
- Ka kutlwano le kagisano,
- E bopagantswe mmogo.
- KHORASE


text:
Jehofa o ikanyega mo bathong ba ba ikanyegang (26)
22 Mme Dafide o ne a opelela Jehofa pina eno+ mo letsatsing le Jehofa a neng a mo golola ka lone mo seatleng sa baba botlhe ba gagwe+ le mo seatleng sa ga Saulo.+2 O ne a re:“Jehofa ke lefika la me le kago ya me e e thata+ e bile ke Ene yo o nkgololang.+3 Modimo wa me ke lefika+ la me, yo ke tshabelang kwa go ene,Thebe+ ya me le lonaka* lwa me lwa poloko,* lefelo la me la botshabelo le le sireletsegileng*+Le lefelo la me le ke tshabelang kwa go lone,+ mmoloki+ wa me; wena yo o mpolokang mo thubakanyong.4 Ke biletsa kwa go Jehofa, yo o tshwanelwang ke go bakwa,Mme ke tla gololwa mo babeng ba me.5 Makhubu a loso a ne a itaagana go ntikologa;+Banna ba ba se nang mosola ba ba jaaka merwalela ya tshoganyetso ba ne ba ntshosa.+6 Dikgole tsa Lebitla* di ne di mpofile;+Loso lo ne lo mpeetse serai.+7 Ke ne ka bitsa Jehofa fa ke le mo matshwenyegong,+Ke ne ka nna ka goela kwa Modimong wa me.Foo o ne a utlwa lentswe la me a le kwa tempeleng ya gagwe,Mme selelo sa me ke kopa thuso se ne sa fitlha mo ditsebeng tsa gagwe.+8 Lefatshe le ne la simolola go tshikinyega le go reketla;+Metheo ya magodimo e ne ya roroma,+Mme e ne ya kgotlhokgotshega ka gonne Modimo a ne a galefisitswe.+9 Mosi o ne wa tlhatloga o tswa mo marobeng a dinko tsa gagwe,Le molelo o o lailang o ne wa tswa mo molomong wa gagwe;+Go ne ga tswa magala a a tukang mo go ene.10 O ne a dira gore magodimo a obege fa a ntse a fologa,+Mme lefifi le lentshontsho le ne le le ka fa tlase ga dinao tsa gagwe.+11 O ne a palama tšheruba+ mme a tla a fofa.O ne a bonala mo diphukeng tsa moya.*+12 Go tswa foo, o ne a baya lefifi go mo dikologa jaaka lefelo la bonno,+Mo metsing a a lefifi le mo marung a mantshontsho.13 Magala a a tukang a ne a tswa mo phatsimong e e fa pele ga gagwe.14 Go tswa foo, Jehofa o ne a simolola go duma a le kwa legodimong;+Mogodimodimo o ne a dira gore lentswe la gagwe le utlwiwe.+15 O ne a hula metswi ya gagwe+ mme a ba gasamisa;O ne a romela legadima, mme a ba tlhakanya tlhogo.+16 Boalo jwa lewatle bo ne jwa bonala;+Metheo ya lefatshe e ne ya senolwa ke kgalemo ya ga Jehofa,E ne ya senolwa ke go tsubutla ga mohemo wa maroba a dinko tsa gagwe.+17 O ne a otlolola seatla sa gagwe a le kwa godimo;O ne a ntshwara mme a nkgoga gore ke tswe mo metsing a a boteng.+18 O ne a nkgolola mo mmabeng wa me yo o nonofileng,+Mo go ba ba ntlhoileng, ba ba neng ba nonofile go mpheta.19 Ba ne ba ntlhasela mo letsatsing la fa ke ne ke le mo masetlapelong,+Le fa go ntse jalo, Jehofa o ne a nkema nôkeng.20 O ne a ntlisa mo lefelong le le sireletsegileng;*+O ne a nkgolola ka gonne ke ne ke mo itumedisa.+21 Jehofa o nnaya maduo ka gonne ke siame;+O a ntuela ka gonne ga ke na molato.*+22 Gonne ke ikobela melao ya ga Jehofa ka metlha,E bile ga ke a dira selo se se bosula ka go latlha Modimo wa me.23 Dikatlholo+ tsa gagwe tsotlhe di fa pele ga me;Ga nkitla ke fapoga mo melaong ya gagwe.+24 Ke tla nna ke le yo o siameng+ fa pele ga gagwe,E bile ke tla ithiba gore ke se ka ka dira molato ope.+25 E kete Jehofa a ka ntuela go ya ka tshiamo ya me,+Go ya ka go tlhoka molato ga me fa pele ga gagwe.+26 Jehofa o ikanyega mo bathong ba ba ikanyegang;+Fa motho a se na molato, o dirisana le ene ka go tlhoka molato;+27 Fa motho a le molemo, o mo direla se se molemo,+Le fa go ntse jalo, fa motho a tsietsa, wena o itshupa o le botlhale.*+28 Gonne o golola batho ba ba boikokobetso,+Le fa go ntse jalo, o tlhoile ba ba mabela, e bile o a ba kokobetsa.+29 Gonne o lobone lwa me, wena Jehofa;+Jehofa ke ene a dirang gore lefifi le le ntikologileng le fetoge lesedi.+30 Ka thuso ya gago nka kgona go tlhasela setlhopha sa dirukutlhi;Ka maatla a Modimo nka kgona go tlola lobota.+31 Sengwe le sengwe se Modimo wa boammaaruri a se dirang ga se na molato;*+Lefoko la ga Jehofa le itshekile.*+Modimo ke thebe mo go botlhe ba ba tshabelang mo go ene.+32 Tota Modimo ke mang fa e se Jehofa?+E bile lefika ke mang fa e se Modimo wa rona?+33 Modimo wa boammaaruri ke kago ya me ya phemelo e e nonofileng,+Mme o tla tlhamalatsa ditsela tsa me.+34 O dira gore dinao tsa me di nne jaaka tsa kgama;O nkemisa mo mafelong a a kwa godimo.+35 O katisetsa diatla tsa me ntwa;Mabogo a me a kgona go oba bora jwa kopore.36 O nnaya thebe ya gago ya poloko,Mme boikokobetso jwa gago bo dira gore ke nne mogolo.+37 O direla dikgato tsa me tselana e e bulegileng;Dinao* tsa me ga di kitla di relela.+38 Ke tla lelekisa baba ba me ke bo ke ba fedisa;Ga nkitla ke boa go fitlha ba fedisitswe.39 Ke tla ba nyeletsa ke bo ke ba thubaganya, gore ba se ka ba ema;+Ba tla wela ka fa tlase ga dinao tsa me.40 O tla nnaya maatla gore ke ye tlhabanong;+O tla dira gore baba ba me ba phutlhame ka fa tlase ga me.+41 O tla dira gore baba ba me ba ntshabe;*+Ke tla fedisa* ba ba ntlhoileng.+42 Ba goa ba kopa thuso, mme ga go na yo o ba gololang;E bile ba goela kwa go Jehofa, mme ga a ba arabe.+43 Ke tla ba thuga gore ba nne boleta jaaka lorole lwa lefatshe;Ke tla ba sila ke bo ke ba gataka jaaka seretse mo mebileng.44 O tla nkgolola mo bathong ba gaetsho ba ba tshwayatshwayang diphoso.+O tla ntshireletsa gore ke nne tlhogo ya ditšhaba;+Batho ba ke iseng ke tsamaye ke ba itse ba tla ntirela.+45 Batswakwa ba tla tla ba ikokobeditse fa pele ga me;+Se ba se utlwang ka nna se tla dira gore ba inkobele.*46 Batswakwa ba tla kgobega marapo;*Ba tla tswa mo dikagong tsa bone tse di thata ba roroma.47 Jehofa o a tshela! A go bakwe Lefika la me!+A Modimo yo e leng lefika la poloko ya me a godisiwe.+48 Modimo wa boammaaruri o diragatsa pusoloso mo boemong jwa me;+O baya ditšhaba ka fa tlase ga me;+49 O mphalotsa mo babeng ba me.O ntsholeletsa kwa godimo+ ga ba ba ntlhaselang;O nkgolola mo mothong yo o ratang thubakanyo.+50 Ke gone ka moo ke tla go lebogang mo ditšhabeng Jehofa,+Mme ke tla opelela* leina la gago dipako:+51 O dira ditiro tse dikgolo gore a boloke kgosi ya gagwe;*+O bontsha motlodiwa wa gagwe lorato lo lo sa kgaotseng,O lo bontsha Dafide le losika lwa gagwe ka bosakhutleng.”+


text:
Mmareta le Dipuo ene ele lenala le monwana.. fa one o ba lebile o ne o ka ithaya wa re ke mawelana.
Basetsanyana ba ba bedi ba, ba gotse mmogo, ba nna mo lefelong le lengwe. Fa o ya kwa ga bo Dipuo o tswa fa bo Mmareta o gata dikgato fela di se kae. Ba gotse jalo mmogo go tloga boseeng go fitla ba ya kwa sekolong se se golwana. Go senyegile kae? Busa mowa o ntheetse!
Mmareta ke mosetsanya o moswoana, o mosetlhana okare lephutshi la mariga. O katogile moyo go se kae. Sefatlhego sa gagwe ene o kare sa mpopo o le mo thelebisheneng,dilo tsa sesha. Moyebo wa gagwe o ne o thiba letsatsi. Ga ke garela nkare o ne a le montle tota. Dikgosi di ne di ipoa kgasu faabo go tla go leka le bagolo. Mmagwe a gana a sale a pitike. “Ke batlela ngwanake botshelo jo bo botoka, a ikemelele mo botshelong jwa gagwe, ga nkitla ke mo tlhopela sepe” mmagwe a wetse kgang a gatlhile tuku. “A le santse le le fa?!” a botsa magosi. O ne a sa tshabe gore kgosi e tla mo ntsha ka motse?, nyaa fa o e tshwara ka fa bogaleng le ga e ka go kgaola menwana ga ona sepe.
Mareta le Dipuo ba ne ba iphelela ba le babedi fela, o ne o ka se bone DIpuo fa gaufi wa tlhoka go gaodisa Mmareta. Botsalano jwa bona ene ele jo bo rokotsang mathe mo balekaneng jwa bona. Fa go iwa sekolong ba patagane, ga go boiwa ba patagane. Batsadi bane ba itumela thata fa ba bona se, bare bana ba bona ga ba kitla ba kgotlhelwa ke bana ba bangwe ba ba sa rutegang go tswa kwa malapeng a bona. Malapa a bone ka bobedi ene ele malapa a tlotlegang ka bane ba itshwere sentle le molao o rutilwe mo lelapeng. Ka ura ya bosupa,phimane, ne ba itse gore ba be ba tshwanetse ba le mo mantlong a bona, Mmila ene ele moila mo go bona.
Fa ba tsena kwa sekolong se se golwana, tshiname e simolola go ba kgatlhegela. Dipuo e ne ele mosetsanyana wa mmele, fa ne ba mmoka ne bare ke mosetsana wa mo Aforika tota, ka re itse gore MaAforika ke bone ba ba nang le matshwaro. Ka mmala a le borokwa, a ratile go nna montshonyana. Dikoti ke tsele marameng, fa pula e ka nela mogo tsona, ditshoswane di ne di ka se kgale foo go tla go ikgalolosa. Meno a gagwe are twaa,fa ane a ke nyeba go le gaufi, o ne o ka thanya letsogo le le matlhong. Basetsana ba, ba ne ba le bantle. Mekgabo ya bo rrabona.
Ka mophato wa bolesome ke fa Dipuo a iponela molekane, ene o ne a dira mophato wa bosome le bonngwe. Molekane wa gagwe o ne a tswa ko lelapeng le le senamg moruto, kwa mmapereko, ngwana,mogolo, ene ele selo se le sengwe fela mo go ena. Ka nako eo, Mmareta ene o ne a sena molekane,Dipuo a phela a mmotsa gore naare o emetseng, karabo e ne e ntse ele ” ke emetse motho yo o maleba”. Go a nne go aya jalo. E ne ese gore Mmareta ga a boniwe. o ne a setse a lapile ngwana wa batho ka mabolediso a tsatsi le letsatsi, ba ipala mabala a kgaka basimanyana.
Lekau la ga Dipuo le ne le tshabega sekolo se sotlhe le dikolo tse di mabapi.Go ne go setse go itsagale fa o nna le Dipuo, ka jalo tshimanyana ene e tshamekela kgakala le ene. Fa ane asa ba boledisi tsatsing leo Dipuo o ne a lapisiwa ke batho ba ba emisang Mmareta mo tseleng, o ne a simolola go itseela kwa tlase. A ipotsa gore a ene ga a boniwe, ne a sa kgone go lemoga gore bothata ke godiate e a nnang le yona e. Leina la gagwe ke Batshwentse.
Batshwentse e ne ele mosimanyana yo o goletseng kwa godimo. A le mafega okare phefo ya borwa. Mmele o le bokete,a ja ditshipi. Mmele o kgatlhisa mo basetsanyaneng ba le bantsi, ka gore fa o ne o tshotse monna wa dikgoka o ne o tshotse konokono. A le letsogo lebokete. O ntenne fa a ne tsholeletsa Dipuo letsogo, ele ka ntlha ya gore mosimanyana mongwe o ne a mo emisitse mo tseleng. Ya nna seo-modiro. E rile fa mmagwe Dipuo a itse ka ga kgolagano ya bone o ne a sa rate leeseng… o kgalemile o paletswe, mme ka a itse fa pelo e ja serati a latlhela toulo. Gongwe Dipuo ne a tshaba gore fa aka mo tlogela o tla wela dingalo, go itse mang?
Fa ba fitlha kwa mophatong wa bosome le bongwe ke fa go tla mosimanyana mongwe a tswa Bokone, Polokwane. O tlile mo ka ntlha ya gore rragwe ba mo fudusitse ka tsa tiro. A itekanetse ka seemo. Bosetlha jwa gagwe ekare jwa motho a tlhapa ka maswi. Ka monna go sa nke gotwe o montle, ene o ne a lebega, o ne oka tlhola o molebile o sa boye. Maitseo a gagwe ane a tlala seatla, ngwano o boikobo, o ka kgona go bona batsadi ba gawe mo go ene. Le bona ba le boikobo, ga fale ga fale e maswi e sa itsale, fa le e itsetse.
Moso mongwe Mmareta a isa dibuka kwa kantorong ya mokgogo, e rile fela a tikologa ka kgoro ke fa dibuka di re phaa! Fa a ntse a di sela o lemoga fa gona le letsogo lengwe le le mothusang, mosetsanyana go lemoga letsogo leo a okaoka go tshosa tlhogo, letsogo la teng le bopegile le le phepa, ke le o kareng le go tshwere wa se eletse le ka go tlogela. Erile go tsosa tlhogo mosetsanyana ke ga okare borekhu bo le mo letsatsing. Mosimanyana ene a tlallwa a sa itse gore a tshware kae a lese kae.
“ke nna… Dumela.. go siame..” mosimanyana a bua a retologa ka iketlo. “Eee… Ke a leboga, o mosa tota” Mmareta a bua a fela mowa. Letsatsi la nna la tsamaya.


text:
Tilefish
Ukusabalala Kwazo
Tilefish
Leina la Maranyane
Malacanthidae
Semeto
E ka nna 125 cm, fabontsi bo ka nna 18 cm.
Ponalo
Mmele wa sebopego sa Cigar, mme o bopame go elela kwa mogatleng. Tlhogo e nnye mme a sebopego sa kgolokwe. Mogatla wa mokwala o a elela. E na le dotlhoko mo magalapeng a go hema (operculum).
Mogatla wa kwa morago o mokhutshwane mme mo go tse dingwe o ntlha-pedi (forked). Mogatla wa kwa maragong o na le mebitlwa e mebedi. E ka bonwa ka mebala ya lephutshe, borokwa kgotsa bosetlha.
Dikitsiso
Lelapa la Malacanthidae le na le mephato e le 5 ka dibopiwa dile 42. Di nna mo santeng ka fa gare ka mesima e di ikepetseng one. O ka di fitlhela gape mo ditotomeng tsa corale. Do na le matlho a a bogale thata.
Tse dingwe tsa tsone do kgona go fetola mmala go latlhetsa manaba a tsone. Di ka fitlhelwa ka bongwe kgotsa ka makoko a mannye. Di tsala ka go tshela mae mo metsing.
Dijo
E fepa ka zooplankton, di-crustaceans tse dinnye, diboko le di-invertebrates.
Anamiso
E bonala kwa mawatleng a a mofuthu, a a bonang dipula le mogote.
Dibopiwa tsa mophato wa yone
Red-stripe tilefish - Hoplolatilus marcosi
Sand tilefish - Malacanthus latovittatus
Stripetail tilefish - Malacanthus brevirostris


text:
Mo tsamaong ya ngwaga wa 1550 Malandela, kgosi ye e neng e na balatedi ba le bannye, e e neng ya nna kwa boptlaseng ba Thabana ya Amandawe e e mo borwa jwa dintshi tsa Noka ya Umhlatuze fela pele ga o tsena mo Mokgatšheng wa Nkwaleni.
O ne a na le barwa ba le babedi, Qwabe le Zulu, bao, go ya ka setso sa molomo fela, ba en ba nnetse go ngapana, mme ka jalo Malandela o ne a romela Qwabe go tshela go bapa le noka e e kwa tlase, gongwe gaufi le Empangeni ya gompieno, mme Zulu o ne a romelwa kwa bokone go nna kwa kgaolong ya Noka e Tshweu ya Umfolozi.
Mo tsamaong ya nako, bonkgonne ka bobedi ba godisa bolatedi ba bona mo melokong e e farologaneng, mme bobedi ba tlotla ka bobedi go farologaneng (ukukhonza) kwa go kgosi ya BaMthethwa, yo o neng a le maatla thata mo kgaolong.
Go ya kwa bokhutlong jwa ngwagakgolong wa bo18 Dingiswayo o ne a nna kgosi ya BaMthethwa. Jaaka mošwa, o ne a tshwanelwa ke go tshaba go pholosa botshelo jwa gagwe, jaaka rraagwe a ne a belaela gore o log aleano go mo menola. Dingiswayo o tsamaile thata go ralala kgaolo e e itsegeng jaaka KwaZulu-Natala gompieno.
Mo maetong a gagwe, ponelopele ya gagwe e ne ya atoloswa mme o ne a tsenngwa mo kgwebong, e e neng e gola ka tlhomamo mo tikologong boemakepe ba Sepotokisi ba kwa Delagoa Bay fa a ne a utlwa ka ga loso lwa ga rraagwe, o ne a boela a le mo mokwatleng wa pitse, a tshwere tlhobolo, go tsaya boeteledipele jwa BaMthethwa.
Dingiswayo e ne e le moeteledipele yo o botlhale mme a le maatla yo o lemogileng gore kgaisano ya lefatshe le metswedi ya tlholego e ne e nna masisi that le gore bokgoni jwa go fekeetsa kgwebisano ba Mapotokisi e tla tlisa mesola e le mentsi. Ka jalo o bone gore go bopa sesole sa BaMthethwa sa balatedi ba gagwe go ne go le botlhokwa thata. Mo ntlheng e, o nbe a simolola go dira mo go kopanyeng le puso e e rulaganeng e akgola ditlhopha tse di mo tlotlang, e bile tse di fentsweng kwa ntweng.
Translated by Lawrence Ndou


text:
Goldie Rockcod
Leina la Mophato
Rockcod/Groupers – Goldie
Leina la Matshamekwane
Fairy bassletts
Leina la Maranyane
Anthiinae
Semeto
E ka nna 25 cm, fa bontsi bo ka nna 12 cm.
Ponalo
E tshwana le goldfish ya kwa metsing aa senang letswai, mme mmala wa yone o galalela go e feta ka mmala wa pinki, orange, yellow le botala ba legodimo bo bonala. Tse ditona di galalela ka mmala go feta tse di namagadi mme megatla ya tsone e metona ka sebopego sa halofo ya kgolokwe (crescent-shaped).
Dikitsiso
Lelapa la Anthiinae le na le mephato e le 25 ka dibopiwa dile 82. Ke enngwe ya lelapa la di-bass le di-groupers. Di ka bonwa ka setlhopha se segolo mo mafikeng a lewatle. Go na le makoko a tse dinamagadi mo setlhopheng le ele nngwe ya tse ditona ee renang ka palo ya 2-12 ya tse dinamagadi. Tse ditona di sireletsa mafelo kgotsa tikologo ya tsone ka dikgoka. Dibopiwa tsa Anthias tsotlhe ditsalwa ka bong ba sesadi. E e renang mogo tsa basadi e tla etola bong ba yone fa e tona ya morena e ka swa. Di tsala ka go tshela mae a tsone mo metsing.
Dijo
E fepa ka zooplankton.
Anamiso
E bonala kwa mawatleng a a mofuthu, a a bonang dipula le mogote.
Dibopiwa tsa mophato wa yone
Harlequin goldie - Pseudanthias connelli
Threadfin goldie - Nemanthias carberryi
Sea goldie - Anthias squamipinnis


text:
341Josia o ne a le dinyaga di le robedi, fa a nna kgosi; a busa dinyaga di le 31 kwa Jerusalema. 2A dira tse di siameng mo matlhong a Morena, a sepela mo ditseleng tsa ga Dafita rraagwe mogolwagolwane; a se ka a fapogela ntlheng ya le le jang le e seng mo go ya la molema.
3A simolola go batla Modimo wa ga Dafita rraagwe mogolwagolwane ka ngwaga wa robedi wa puso ya gagwe a sa le lekau, mme ka ngwaga wa 12 wa yona a simolola go phepafatsa Juta le Jerusalema, a tlosa dithota tsa tlhabelo le medimako ya Ašera le medimo ya diseto le e e bopilweng. 4Ba diga dialetare tsa boBaale a ntse a lebile, a ba a rema majwe a a motloutlo a letsatsi a a neng a le mo godimo ga tsona, a ba a thubaganya medimako ya Ašera le medimo ya diseto le e bopilweng, a e pšhwetlakanya ya nna lerole, a ba a le gasetsa mo diphupung tsa ba ba neng ba e tlhabela.
Lef. 26:30
5A ba a fisa marapo a baperesiti mo dialetareng tsa bone, a itshekisa Juta le Jerusalema jalo.
6A ba a dira jalo le kwa metseng ya Bamanase le Baeferaime le Basimeone le go fitlha kwa go Banafetale mo maropeng a bone tikologong. 7A diga dialetare, a thubaganya medimako ya Ašera le medimo ya diseto, a e pšhwetlakanya ya nna lerole; a ba a rema majwe a a motloutlo a letsatsi otlhe mo lefatsheng lotlhe la Iseraele, a ba a boela kwa Jerusalema.
8Mme ka ngwaga wa 18 wa puso ya gagwe, fa a sena go itshekisa lefatshe le Ntlo ya Modimo, a roma Safane, morwa Asalea, le Maaseya, molaodi wa motse, le Joa morwa Joahase seatla sa kgosi go baakanya Ntlo ya Morena, Modimo wa gagwe. 9Ba ya kwa go Hilekia, moperesiti yo mogolo, ba neelwa madi a a neng a tlisitswe kwa Ntlong ya Modimo, a phuthilwe ke Balefi, badisa ba mojako, a ntshitswe ke Bamanase le Baeferaime le masalela otlhe a Iseraele le Bajuta botlhe le Babenyamene le baagi ba Jerusalema; 10ba a neela mo diatleng tsa baokamedi ba tiro kwa Ntlong ya Morena; bone ba a neela badiri ba tiro ba ba dirang kwa Ntlong ya Morena go thiba diphatlha le go baakanya Ntlo ya Modimo; 11ba a neela babetli le baagi gore ba reke majwe a a betlilweng le dikgong tsa mabalelo le tsa go tlhomesa Tempele e dikgosi tsa Juta di neng di e lesitse ya onala. 12Mme banna ba dira tiro ka boikanyego. Baokamedi ba bone e ne e le Jahathe le Obatya, Balefi ba losika lwa ga Merari; le Sagaria le Mesulame, ba losika lwa ga Kahathe, go tsamaisa tiro. Mme Balefi ba ba neng ba itse diletso tsa kopelo botlhe 13ba ne ba okametse barwadi ba merwalo, ba laola badiri botlhe ba tiro tirelong nngwe le nngwe. Bangwe ba Balefi e ne e le bakwaledi le badiri ba ntlo ya lekgotla le badisa ba kgoro.
14Jaanong e rile ba ntsha madi a a neng a tlisitswe kwa Ntlong ya Morena, Hilekia moperesiti a bona lokwalo lwa molao wa Morena lo lo kwadilweng ke Moše. 15Hilekia a ba a bolelela Safane mokwaledi a re: “Ke bonye lokwalo lwa molao mo Ntlong ya Morena,” a ba a lo mo neela. 16Safane a isa lokwalo loo kwa kgosing; le gona a busetsa kgosi lefoko le le reng: “Tsotlhe tse di neetsweng mo diatleng tsa batlhanka ba gago ba a di dira. 17Ba tsholotse madi a a fitlhetsweng kwa Ntlong ya Morena, ba a neela mo diatleng tsa ba ba beilweng baokamedi le mo diatleng tsa badiri ba tiro.” 18Safane mokwaledi a ba a begela kgosi a re: “Hilekia moperesiti o nneetse lokwalo”; a ba a lo buisetsa kgosi.
19Ya re kgosi e utlwa mafoko a molao, ya ikgagola diaparo. 20Kgosi ya ba ya laela Hilekia le Ahikame morwa Safane le Abetone morwa Miga le Safane mokwaledi le Asaya motlhanka wa kgosi ya re: 21“Yaang lo mpoletse Morena, nna le masalela a Iseraele le Juta, ka ntlha ya mafoko a lokwalo lo lo bonyweng; gonne bogale jwa Morena bo bogolo jo bo re tukelang, ka borraetsho ba se ka ba tshegetsa lefoko la Morena ka go dira fela jaaka go kwadilwe mo lokwalong loo.”
22Ke fa Hilekia le ba ba romilweng ke kgosi ba ya kwa go Huleta moporofeti wa sesadi, mosadi wa ga Sadume morwa Thokgathe morwa Hasera mmoloki wa diaparo. Huleta ene e na a agile mo Motseng-o-mošwa mo Jerusalema, mme ba mmotsa jalo. 23Huleta a ba araba a re: “Morena, Modimo wa Iseraele, o bua jaana wa re: ‘Rayang monna yole yo o lo romileng kwano go nna lo re: 24Morena o bua jaana a re: Bona, ke tla tsisa tatlhego mo felong fano le mo baaging ba gona, e bong dikhutso tsotlhe tse di kwadilweng mo lokwalong lo ba lo buiseditseng kgosi ya Juta.
Doit. 28:15-68
25Ke ka gonne ba ntlogetse ba fisetsa medimo e sele maswalo, e le gore ba nkgalefise ka ditiro tsotlhe tsa diatla tsa bone; ka moo bogale jwa me bo tla tukela felo fano, mme ga bo kitla bo tima. 26Mme kgosi ya Juta e e lo romileng go botsa Morena, lo e ree jaana lo re: Morena, Modimo wa Iseraele, o bua jaana a re: Fa e le mafoko a o a utlwileng: 27E re ka pelo ya gago e le boleta, mme o ikokobeditse fa pele ga Modimo, fa o utlwa mafoko a ona ka ga felo fano le ka ga baagi ba gona, le ka o ikokobeditse fa pele ga me, wa ikgagola diaparo, wa lela fa pele ga me, le nna ke go utlwile. Morena a re jalo.
28Bona, ke tla go phuthela kwa go borraago, mme o tla phuthelwa kwa lebitleng la gago ka kagiso, matlho a gago a sa bone tatlhego yotlhe e ke tla e tsisang mo felong fano le mo baaging ba gona.’ ” Mme ba busetsa kgosi karabo eo.
29Jaanong kgosi ya roma batho ya phutha bagolo ba Juta le Jerusalema. 30Kgosi ya ba ya tlhatlogela kwa Ntlong ya Morena e na le banna botlhe ba Juta le baagi ba Jerusalema le baperesiti le Balefi le morafe otlhe ba bagolo le ba bannye, mme mafoko otlhe a lokwalo lwa kgolagano lo lo neng lo bonywe mo Ntlong ya Morena ya a buisa mo ditsebeng tsa bone. 31Kgosi ya ba ya ema mo felong ga yona, ya dira kgolagano fa pele ga Morena, ya ipofa go sala Morena morago le go tshegetsa ditaelo tsa gagwe le ditshupo tsa gagwe le melao ya gagwe ka pelo yotlhe le ka mowa otlhe, e le go dirafatsa mafoko a kgolagano a a kwadilweng mo lokwalong loo.
Još. 24:25
32Le gona ya tsenya botlhe ba ba neng ba le kwa Jerusalema le Babenyamene mo kgolaganong, mme baagi ba Jerusalema ba dira ka fa kgolaganong ya Modimo wa borraabo.
33Josia a ba a tlosa maila otlhe mo dinageng tsotlhe tsa Baiseraele, a dira gore botlhe ba ba fitlhelwang mo Iseraeleng ba direla Morena, Modimo wa bone; metlheng yotlhe ya gagwe ba se ka ba fapoga ka go se sale Morena, Modimo wa borraabo, morago.